Donostia Zinemaldia :: Crash\nHemen zaude: Lehen orrialdea › 52. Edizioa 2004 › Sailak eta filmak › Incorrect@s › Crash\nHogeita hamar urte bete dituztenean, James Ballard eta honen emaztea, Catherine, elkarren maitasuna adierazteko modu berrien bila dabiltza. Trafiko-istripu batek mundu arraro eta bihurgunetsu batera eramango ditu. Lanetik etxerako bidean, Jamesek Helen Remington eta honen senarra doazen autoaren kontra jo du. Helenen senarra istripuan hilik eta neska eta James larri zaurituta geratu dira. Lehen unetik, elkar erakarrita sentituko dira eta auto-istripuekiko nolabaiteko fetitxismoa dutela konturatuko dira. James, Helen eta Catherinek harreman basati eta suntsitzaile bati helduko diote, zeinean sexua eta heriotza erabateko protagonista bihurtuko diren. Hartara, Vaughan ezagutuko dute, istripu batean zauri larriak jasandakoa eta istripu famatuen oroigarrien bilduma egiten duena. Bere pieza liluragarriena Gabrielle da, ibiltzea eragozten dion tramankulu ortopediko batekin bizitzera kondenatutako emakume ederra.\n60ko hamarkadako erdialdean bere estilo berritzaile eta berezia zehaztuko zuten beldurrezko laburrak zuzentzen hasi zen. Eskuarki, mutazio batek, akats mediko batek edo bakterio batek sortzen dute izua bere pelikulatan. Telebista-lanak ahantzi gabe, The Brood (3. kromosoma, 1979), Scanners (1981), The Dead Zone (Gune hila, 1983), The Fly (Eulia, 1986), Dead Ringers (Bereiztezinak, 1988), Naked Lunch (Bazkari biluzia, 1991), M. Butterfly (1993), eXistenZ (1999) eta Spider (2002) filmatu ditu.\nAlliance Communications Corporation/Recorded Picture Company/The Movie Network/Téléfilm Canada\nDavid Cronenberg\tDavid Cronenberg


Dantza 2006 urtean — Eibar.ORG | Eibarko peoria\nHemen zaude: Hasiera / Blogak / Dantzing / Dantza 2006 urtean\noier_a 2007/01/03 13:47\nIbilbide distiratsua egin du, 14 urtez puntako dantza konpainia batean ari da, baina erretiroaren eguna hurbiltzen hasi zaionean iritsi zaio bere konpainiarekin etxean dantzatzeko aukera. Urtzi Aranburu da bera, eta bere betiko konpainiarekin, Nederlands Dans Theater-ekin izan da Donostian dantzan. Beste batzuk ez dute horrenbeste itxaron behar izan. Jorge Nozal-ek hiru urte daramatza NDTen, eta Urtzirekin batera izan da Kursaalen. Asier Uriagereka mungiarra Bilbon izan da Montecarlo Baletarekin.\nUrrats sendoekin ari da ezagutzera ematen mundura Ballet Biarritz. Kultura alorreko 2005eko Sabino Arana saria eman diote Thierry Malandainek gidatzen duen taldeari. Nazioarteko errekonozimendua eskuratzen ari da eta aldi berean beti da prest Euskal Herrian bertan dantzatzeko. Taldea ari da poliki-poliki borobiltzen, eta aurten bi dantzari gazte, Ione Miren Agirre eta Fabio Lopez, sartu dira konpainian. Agirrek Ballet Biarritz juniorren borobildu du dantzari profesional izateko prestaketa, eta beraz, gazteen konpainia hasi da bere fruituak ematen. Euskal Herriak badu dantza konpainia nazionala, eta Ballet Biarritz du izena.\nDantzaren aurpegi berritzaileena sustatzen 20 urte bete ditu La Fundicionek. Luque Tagua eta Laura Etxebarriaren ausardia eta bultzadari esker dantzak espazio duin bat du Bilboko programazio kulturalean. Azken urteotako euskal koreografo interesgarrienak galdategi horretatik pasa dira. Horien artean dira Asier Zabaleta eta Blanca Arrieta. Zabaletak Look lan interesgarria aurkeztu du aurten, eta Blanca Arrietak ere urte oparoa izan du, hainbat lan berri bezain ausart plazaratu baititu.\nElai-Alai Fundazioak Folklore Azoka jarri du martxan Portugaleten. Sakabanatuta dauden hainbat ekarpen interesgarri asteburu bakarrean eta teilatu beraren azpian bildu dira. Mereziko luke ekimenak jarraipena izatea. Bildu eta hausnartzeko beharra baitu alorrak. Bide horretatik, Eusko Ikaskuntza musika eta dantza tradizionalaren inguruko gogoeta bultzatzeko ahaleginetan ari da. Festen iragana eta etorkizuna, eta Zuberoako dantzak aztertu dira aurten burutu dituzten jardunaldietan. Hain zuzen ere azken urteotan egindako gogoetak eraman ditu Juan Antonio Urbeltz-ek AEBtara eta bertako zenbait unibertsitatetan aurkeztu ditu. Boisen, Oñatiko dantzak tradizio propiotzat hartu zituzteneko 25. urteurrena ospatu dute. Euskal dantza tradizionalen katalogoan sartu beharrekoa da Idahoko hiriburuan San Inazio egunez dantzatzen diren dantzak.\nEusko Jaurlaritzak bultzatutako Kulturaren Euskal Plana xehetu eta zehazteko lanean ari da dantzaren sektorea. Enpresa batek prestatutako txostena dugu orain mahai-gainean, eta lehen irakurketak esaten digu nahikoa lan badugula aurretik. Bai txostena bera osatzen eta zorrozten, eta baita, dantzaren alor ahul honi falta zaizkion bitaminak aurkitzen.


Irekia Eusko Jaurlaritza - Gobierno Vasco :: Osakidetzaren bularreko minbizia goiz detektatzeko programak 25 urte bete ditu\nOsakidetzaren bularreko minbizia goiz…\n\nOsakidetzaren bularreko minbizia goiz detektatzeko programak 25 urte bete ditu Iturria: Irekia\n\nsagardui_cribado_mama.jpg Iturria: Irekia\nGaur arte, 2 milioi mamografia egin dira, eta 10.300 minbizi detektatu dira; gehienak, aldi goiztiarretan\nOsakidetzaren Bularreko Minbizia Goiz Detektatzeko Programak 25 urte bete ditu gaur. Gaur arte, 2 milioi mamografia baino gehiago egin dira, eta, haien bidez, 10.300 minbizi baino gehiago detektatu dira Euskadin, gehienak aldi goiztiarretan. Egin den azken gogobetetasun-inkestaren datuen arabera, ia emakume parte-hartzaile guztiek uste dute programa beharrezkoa dela eta, kasu askotan, bularreko minbizia lehen faseetan detektatzeko balio duela.\nBularreko Minbizia Goiz Detektatzeko Programa lehen aldiz 1995eko azaroaren 29an hasi zen, Arabako arlo sanitarioan, eta, 1997tik aurrera, Euskadiko gainerako eskualde sanitarioetara zabaldu zen. Hasieran, 50 eta 64 urte bitarteko emakume guztiei zuzentzen zitzaien, eta, 2006an, 69 urtera arte luzatzea onetsi zen. Gainera, 2011n, baheketan lehen graduko bularreko minbizia duten familiartekoen aurrekariak dituzten 40 eta 49 urte bitarteko emakumeak sartu ziren. Programaren helburua da bularreko minbizia ahalik eta aldi goiztiarrenean detektatzea, kausa horren ondoriozko heriotza-tasa murrizteko eta eraginpean daudenen bizi-kalitatea hobetzeko, eta, horretarako, tratamendu kirurgiko kontserbatzaile ez-mutilatzaile gehiago egitea.\nPrograma honako honetan datza: bi bularretako mamografiak egiten dira; probak bi urtean behin errepikatzen dira. Deia gutunaren bidez egiten da; bertan, lekua, data eta hitzorduaren ordua ageri dira. Proben emaitzak gutun bidez jasotzen dira, 6 edo 7 eguneko epean.\nPrograma hau abian jarri zenetik 2020ko ekainera arte, 2.193.076 mamografia egin dira; haien bidez, 10.392 minbizi detektatu dira, gehienak aldi goiztiarretan. Emakumeek programari ematen dioten erantzuna bikaina da, 25 urte hauetako parte-hartze metatuan ikusten denez (% 80koa da).\nLan garrantzitsu hori egiteko, Osakidetzaren Bularreko Minbizia Goiz Detektatzeko Programak, gaur egun, kudeaketa-unitate 1, 11 baheketa-unitate, 7 balioespen-unitate eta erreferentziazko 6 ospitale ditu, eta haietako Bularreko Batzordeek, asteko saio klinikoetan, urrats diagnostiko-terapeutikoak eta lesio susmagarrien segimendua ezartzen dituzte. Horren guztiaren buru emakume kaltetu guztiei zerbitzurik onena eta arreta integrala eskaintzea helburu duen profesional-talde bat da.\nEMAKUME PARTE-HARTZAILEEN GOGOBETETASUNA\nAzken partaidetza-inkestaren datuen arabera -2018koa-, ia emakume parte-hartzaile guztiek uste dute programa beharrezkoa dela eta, kasu askotan, bularreko minbizia lehen faseetan detektatzeko balio duela. Emakume horien ia gehienek berriz ere mamografia egitea dute buruan, programak berriz ere dei egiten dienean\nOro har, hamar emakumetatik bederatzik diote “oso pozik edo nahiko pozik” daudela programarekin, bai antolamenduarekin bai jasotako informazioarekin, bai eta tratuarekin eta arreta eman dieten langileen profesionaltasunarekin ere.\nVitoria-Gasteiz, 2020ko azaroaren 29a\nsagardui_urteurrena_bular_b... behera kargatu (2 MB)\nsagardui_urteurrena_bular_b... 200 MB\nsagardui_cribado_mama.jpg 1 MB (jpg)


Home » Jatorria\nKaikua, egurezko ontzia eta esne-harriak\nTradizioak jateko gozo-gozoak ere kontserbatu ditu gaur egun arte, hala nola gaztanbera edo mamia.\nArdi esnea kaiku izeneko ontzi batuzetan biltzen zen, hau suan zuzenean jar ezin zenez, esne-harri bat gori-gorian esnean jaurtitzen zen ontziaren barrenaldera esnea irakitea lortzen zutelarik eta honela erre-zapore eta lurrin (kizkilurrin) berezia lortzen zen. Irakina izan den esne hau 38 graduatara jeisten den momentuan, animalia legarra gehitzen da, honela mamia lortuz.\nPostres Tradicionales de Ultzama, tradizoarekin jarraitu nahian, ardi-esnea pasteurizatua eskeintzen dizu, jada kizkilurrin zapore berezi hori duelarik, zuk etxean Ultzamako mamia egiteko aukera emanez, inongo harri zein burdin gori-gori behar izanik gabe. Aipatu beharra dago ere esnea 55-60º-tan gatzatzen duen gatzagi mikrobiano eskeintzen dizula ere.\n2010. urtetik aurrera, urtero ekainean ospatzen den “Mamiaren eguna” dugu Ultzamako bailaran. Egun honetan zehar hainbat erakustaldi daude ikusgai, artilezko lastaira lantzea, ardien jetziera eta ezin ahaztu mamiaren ekoizte tradizioanala. Honetaz gain, bailarako hainbat artisauen erakusketa daude.


Luma zuriko aingeruak, edo �frikien� garaipena - GARA\nIragan asteburuan 120.000 musikazaletik gora bildu ditu Primavera Sound jaialdiak, (erdiak baino gehiago atzerritarrak eta ehunka batzuk Euskal Herritik joanak), lumaz loratu eta ezberdintasuna ospatzen duen Bartzelonako udaberrian.\nMugarik gabeko soinuen ehizan, beren garaian bide berriak urratu zituzten lanen berrikuspenei, mainstream (edo joera nagusi) izateko mugan diren izarrei, proposamen ausart eta arriskutsuei zein molde propioa sortu dutenei tokia egiteko gai den jaialdi ikaragarriak urtero ehun talde inguru elkartu eta Parc del Forum eremutzarrean -Poble Espanyol txiki gelditu zitzaienetik- sakabanatutako dozena erdi oholtza ingurutan jotzen jartzen ditu, zale anabasa hara eta hona den bitartean.\nKomunitate bateko partaide izatearen sentipenarekin, hemen ez da bazterturik, inor ez da arraro, denak dira bakar, denak dira izar. Eta ez da mugarik, baina trade-mark ezberdinek lotzen gaituzte, jaialdia babesten duten Ray-Ban, Adidas eta bestek.\nEhun mila zaletik gora, bakoitzak bere hautaketa duela; emaitzak konbinazio kopuru agortezina ematen du, bakoitzaren jakin-minaren araberakoa. Gu, euskaldunak izaki, ibilbide tradizionala hartu, eta oholtza nagusitik gertu ibili ginen (ohitura kontuak akaso, San Miguel garagardoek babesten zuten-eta), arrisku gehiegi hartu gabe eta rockaren historiak eman dituen harribitxiak berreskuratu nahian, ez goaz-eta alferrik adinean gora. Guztiak ezin ikusita, talde asko bide bazterrean utzi behar; bukaeran, fisikoki porru eginda amaitzeaz aparte, gozatutako soinuez baino entzun gabekoen penaz gelditu arte, horra gure inpresioa.\nOstegunean, areto itxian ikusitako zuzeneko bakarrean, Sufjan Stevens «aingeruarekin» hasi eta ezusteko gozoak hartu gintuen, espazio-ontzian sartuta folk bidaia kasik lisergiko eta guztiz lumineszentean. Bidaia igandean finitu genuen Poble Espayonlean, aspaldiko garaiak gogoan, Mercury Rev berreskuratzen. Egun Donahuek gidatua (frontmanak ez gintuen ase) 1998ko «Deserter´s Songs» gailena berreskuratu zuen seikoteak, bikain hasi eta behera egin zuen emanaldian.\nOholtza nagusian, Nick Cave elizkizuna gidatzen, M. Ward rock & roll saio zintzoan, Fleet Foxes (ikusmina sortu duen folk taldea) eta Belle & Sebastian delikatuak (eskoziarren pop aratza bolumen txikian eman zuten, oholtzan hamar musikaritik gora zirela) entzun genituen, baita Animal Collective gero eta etereoagoak edo ahotsa baino grina handiagoa zuen Wayne Coynek gidatutako Flaming Lips koloretsu eta gehiegizkoak ere, -jaialdia bera ere, bete-betean neurriz gainekoa da-.\nIzarrik distiratsuenak, baina, bueltan ziren Pulp eta PJ Harvey izan genituen. Hamarkada pasa zen lehenak elkartzen ez zirela eta anglosaxoiek gozatu zuten zuzenekoa (ezkontza eskariren bat tarteko), ez da alferrik jaialdia beraientzat egina. Dantzarako kantu izugarrien jabe, talde handitzat genuen guk Pulp eta musikari interesgarritzat Jarvis Cocker, baina harritu gintuen azken honek, plazagizon trebe eta frontman izugarria dela erakutsita. Eta ordura arte gizartetik at uste genuen festa (krisi zantzurik ez da PS jaialdian) gizatiartu zigun, «Common People» zoragarria goizean «Mossos amorosos»-ek jipoitu zituen suminduei eskainita. Askoz garbiago (ahots zuriz, soineko zuriz eta argi zuriz), PJ Harveyk, «Let England Shake» aurkeztu zigun emanaldi distiragarrian -gaztetuta antzeman genuen-, iraganeko kantu distortsionatuak ere folkera ekarri eta harpa antzeko bat jota, lumak buruan baino beste artifiziorik gabe.\nBeste batzuk aipatzearren, atzera begirako ederrak aurkitu genituen Ray-Ban oholtzan (eguneko bat). Batetik, Suicide bikotea, 1977ko lehen lana berreskuratzen. Martin Rev teklatu zigortzaileak eta zahartua sumatu genuen Vegak -73 urte betetzear da- zulo bat egin ziguten bular parean. Bestetik, Pere Ubu xelebrea, «The Annotated Modern Dance» berreraiki eta txiste kontalari. Eta hirukotea osatzen, Einstürzende Neubatenek burdindegia ondo hornitua izaten jarraitzen duela erakutsi zigun, hots hotzekin.\nATP eszenatokian Low hirukoteak (zuzenean laukote) slowcore trinko eta ondo eutsia eman zuen beste behin, eta distortsiorik galdu gabe, soinu bikainarekin, momentu ederrean diren Deerhunter eta Mogwai eskarmentudunek ere ase gintuzten (bi hauek sortaldeko oholtzan jo zuten). Bukatzeko, eta PS-eko soinu tankera aberatsaren erakusle, Pitchfork leihoko erokeria bi: kiriotsu jarri gintuen Sumach Ecks artegaren Gongasufi eta Odd Future trauskilek (punkiak bezala zaleen gainera, baina NBAko jokalariek bezala jauzi egiten duen nerabe beltzen taldea) hip hop esperimentuak aurkeztu zizkiguten, musikalki ez oso landuak gure belarri ohitugabeetara.


«Incognita Patagonia»-koen lorpena Suaren Lurraldean | Kirolak | GARA Euskal Herriko egunkaria\n«Incognita Patagonia»-koen lorpena Suaren Lurraldean\nEvan Miles, Ibai Rico eta Eñaut Izagirrek ia 40 eguneko espedizioa egin dute. Cloue izeneko izotz-zelaia ikertu eta ingurumari hartakokartografia egin dute. Horretaz gain, Miles eta Ricok izotz-zelaiaren lehen zeharkaldia egin eta igo gabeko bi mendi igo dituzte.\nProtagonistok ingurumari hartan esplorazioa, zientzia eta alpinismoa uztartu dituzte. Helburuak beteta, etxera itzuli dira.\nEvan Miles, Ibai Rico eta Eñaut Izagirrek ia 40 eguneko espedizioa egin dute Cloue izeneko izotz-zelaian (Suaren Lurraldea, Txile).\nEvan Miles estatubatuarra eta Ibai Rico eta Eñaut Izagirre euskal herritarrak Suaren Lurraldean (Tierra del Fuego, Txile) hegoaldeko muturrean dagoen izotz-zelaia esploratzen eta ikertzen izan dira. Espedizioari “Incognita Patagonia” deitu diote, eta besteak beste, NationalGeographic-en eta Joxe Takolo bekaren babesa izan dute.\nHitz gutxitan esanda, esan daiteke hirukote horrek “ezusteko” ederra izan duela; izan ere, talde horrek egin duen ia 40 eguneko espedizioak arrakasta handia izan du. Eta hori lortzea ez da batere erraza. Arrazoia oso sinplea da: ingurumari hori bakartia, isolatua eta basatia da. Eta hori gutxi balitz, muturreko klima du.\nAurreratu dugu protagonistok esploratzen izan direla, baina ez da egin duten lan bakarra, besteak beste, alpinismoa egin dutelako. Beraz, esplorazioa, zientzia eta alpinismoa uztartu dituzte.\nBaina Izagirre buru izan duen espedizioak, zer lerroburu izan ditu? Bada, hitz gutxitan esanda, honakoak: esploratu gabe zegoen Cloue izeneko izotz-zelaiko glaziarraren bilakaera ikertu dute. Horretaz gain, lehen aldiz Patagoniako urrutiko ingurumari ezezaguna hori kartografiatu dute. Eta bukatzeko, Miles eta Ricok izotz-zelaiaren lehen zeharkaldia egin eta igo gabe zeuden bi mendi eskalatu dituzte.\nHori guztia esanda, espediziokideek beraiek onartu nahi izan dute eginiko espedizioa antzinakoen estilora hurbildu nahi izan dutela. Eta lortu egin dute.\nDarwin mendilerroaren hegoaldera Cloue izeneko izotz-zelaia dago; hain zuzen ere, Hoste uhartean (Tierra del Fuego, Txile). Fiordoak, kanalak, mendiak... labirinto ikusgarri bat jasotzen du bere baitan. Eta horregatik guztiagatik, oso gutxi esploratu da. “Ausart” horietako bat (eta, agian, ezagunena) Charlie Porter estatubatuarra da.\nEta aipatu dugun arrakasta egia bihurtu ahal izateko, protagonistek horren giltza eman digute: «Logistika eta estrategia egoki bat ezinbestekoak dira. Belaontzi batean hara hurbiltzea soilik kristoren erronka da. Eta zergatik diogun hori? Bada, nabigazioa oso zaila eta eguraldia oso aldakorra delako. Eguraldia di-da batean aldatzen da, eta ekaitz bortitzak eta haizete gogorrak jasan behar izan ditugu».\nProtagonistok aitortu duten bezala, espedizioak helburu bikoitza izan du: «Estilo alpinoan eginiko espedizioak esplorazioa eta zientzia uztartu ditu. Glaziarrak eta inguru hori ulertu nahi izan ditugu. Zehatzago esanda, glaziar horien garapena eta nola aldatzen ari diren ulertu; izan ere, klima aldaketak eragina du».\nKirol ikuspuntutik begiratuta, bestalde, aipatu behar da ere Miles eta Ricok Cloue izeneko izotz-zelaiaren lehen zeharkaldia egin dutela. Hoste uhartean dago izotz-zelai hori, eta hurbiltze bidea belaontzi batekin egin zuten. Mendebaldean hasi eta uhartearen ekialdean bukatu zuten; guztira, 30 kilometroko zeharkaldi gogorra. Eta gogorra diogu, Ricok esan duenez, une batzuetan eguraldi bortitza jasan zutelako: «Espero ez genuen ekaitz bortitz batek bete-betean harrapatu gintuen. Elurra eta txingorra, baina haizete bortitzekin».\nZeharkaldia egiteko, bi alpinistok estilo arinaren aldeko apustua egin zuten: tresneria arina, erregaia, eskiak eta denda bat.\nJarduera hori egiten ari ziren bitartean, Miles eta Ricok lan zientifiko batzuk egin eta aukera izan zuten igo gabe zeuden bi mendi eskalatzeko ere. Martxoaren 26an, adibidez, Cloue mendian (1.356 m) 300 metroko marra bat (75°, IV, M4) igo zuten. Hori bai, alpinistok adierazi dute elurraren zein izotzaren baldintzak oso kaskarrak zirela.\nBiharamunean, eskiekin izenik gabeko dorre batera hurbildu ziren. Aldats batzuk igo eta errimaia gainditu ondoren, diedro handi baten oinarrian jarri ziren: «Arrokaren baldintzak txarrak ziren eta eskalatzen ari ginen marratik ur asko erortzen zen. Alabaina, hainbat luze eskalatu genituen eta dorre horren gailurrera (1.323 m) heldu ginen. Dorreari “Saia” deitu diogu, Yaghan hizkuntzan «arpoi» esan nahi du. Guztira, 350 metro eta AI3, 70°, V eta M5 zailtasunak gainditu genituen».\nIzagirrek, berriz, lan ederra zuen esku artean: izotz-zelaiko glaziarrak. Horiek ikertu ondoren, elgoibartarrak esan du atzera egiten ari direla: «Inguru hartan izotz masak %20 atzera egin du; betiere, azken 70 urteak kontuan hartzen baditugu. Hala ere, kasu zehatz batzuetan aurrera egin dute, baina hori ulertzeko aipatu behar da glaziar horien baldintzak bereziak direla oso. Aipatzeko modukoa da ere Cloueko izotz-zelaiaren perimetroak aldaketa garrantzitsuak izan dituela; izan ere, glaziar batzuk erabat desagertu dira».\nEra berean, Izagirrek aukera izan du 2002. urtean Porter esploratzaileak jarri zituen hainbat eguraldi-estazio berriro martxan ipintzeko.\nEta amaitzeko, Miles, Rico eta Izagirrek beste lan bat biribildu dute. Hango toponimia, antzinako mapak eta hango indigenei (jamanak zein kaweskarrak) loturiko izenak bildu dituzte. Altxor hori mapa kartografiko batean berreskuratu eta eguneratu nahi izan dute.\nIrakurtzen den bezala, “Incognita Patagonia”-ko espediziokideek bizkar-zakua bete-beterik ekarri dute. Datu eta informazio ugari pilatu dute, eta, hurrengo lana hori guztia ondo biribiltzea izango da. Bi helburuak bete dituzte: zientzia eta alpinismoa uztartzea. Eta lan eskerga eta gogorra egin badute ere, arrakasta izan dute.\nHoni buruzko guztia: ESPEDIZIOA


Osakidetzan deitutako grebarekin bat egiten ari dira Orioko anbulatorioan - Orio - Karkara.eus\nOsakidetzan deitutako grebarekin bat egiten ari dira Orioko anbulatorioan\nOnintza Lete Arrieta 2022-02-28 11:49\nOrioko anbulatorioaren barrualdea, gaur eguerdi aldera (Onintza Lete Arrieta)\nSATSE, ELA, LAB, CCOO eta UGT sindikatuek bi greba egun deitu zituzten, bat ostiralerako eta bestea gaurko. Ostiralean anbulatorioan denek egin zuten bat grebarekin eta gutxieneko zerbitzuak eskaini zituzten, eta gaur, berriz, erizain zerbitzua bakarrik dago martxan.\nOtsail amaierarako bi eguneko grebara deitu zuten osasungintzako sindikatu nagusiek, hau da, SATSE, ELA, LAB, CCOO eta UGT sindikatuek, eta Orion eragin nabarmena izan dute bi deialdiek.\nJoan den ostiralean izan zen aurreneko greba eguna, otsailaren 25ean, eta orduan denek egin zuten bat grebarekin anbulatorioan. Hala, gutxieneko zerbitzuak eskaini zituzten. Gaur, berriz, erizain zerbitzua bakarrik dago martxan.\nOsakidetzarako inbertsio handiagoa eta baliabide eta langile gehiago eskatu dituzte sindikatuek, eta asteburuan manifestazioak ere egin dituzte Bilbon, Gasteizen eta Donostian.


2. DIBIDENDU DIGITALAREN IBILBIDE-ORRIA ARGITARATU DA | Itelazpi\n2. DIBIDENDU DIGITALAREN IBILBIDE-ORRIA…\n2. DIBIDENDU DIGITALAREN IBILBIDE-ORRIA ARGITARATU DA\n2018.eko uztailak 9\nInformazioaren Gizarterako eta Agenda Digitalerako Estatuko Idazkaritzak (SESIAD) 2. Dibidendu Digitala hedatzeko prozesua gidatuko duen dokumentu nagusia argitaratu du.\nItelazpik, hurrengo bi urteetan, 2. Dibidendu Digitala izeneko prozesua burutuko du EAEko lurraldean, hain zuzen ere, EiTB taldeko irrati- eta telebista-kateei eta hedadura-guneetako Estatuko gainerako kateei dagokienez. Prozesua arautzaileak gidatzen du eta SESIADek dauka horretarako eskumena. Izan ere, berriki hori islatu da ibilbide-orriaren argitalpenean.\nDokumentuan, besteak beste, jasotzen da egungo multiplex-en kopurua errespetatuko dela (kateen paketeak) eta 470-694Mhz banda LTD zerbitzuetarako baliatuko dela 2030. urtera arte, Europako erakundeetatik ezarritako irizpide berari jarraiki. Horrez gain, ibilbide-orriak ezartzen du derrigorrezkoa dela epe batzuk ezartzea, non igorpenak aldi berekoak izango diren. Halaber, transmisio-ekipamenduetan egokitzapenak eta aldaketak egiteko laguntzak emango direla ezartzen du. Irteteko pistola-tiroa emango du urte amaierarako aurreikusitako LTDren Plan Teknikoaren argitalpenak. 2020ko ekainerako, prozesua amaituta egon beharko da.


Kontzertua: Kim Lenz - etakitto.eus\nKontzertua: Kim Lenz\n2019-10-13 @ 19:30\nKim Lenz Los Angeleseko konpositore, abeslari eta gitarra-jotzaileak ‘Slowly Speeding’ bere azken diskoa aurkeztuko du Eibarren, Jaguars bere taldearekin batera. Martxoaz geroztik geografia guztitik egiten ari diren biraren kontzertuetako bat hartuko du Portaleko agertokiak.\nGaur egungo rockabillyaren pertsonaia ospetsuenetakoa izanik, Lenzek disko txalotuak sinatu ditu Hightone edo Riley Records bezalako prestigiodun zigiluekin, eta oso kritika onak jaso ditu Estatu Batuetan eta Europan egindako biretan. Rolling Stone aldizkariaren iparamerikar edizioak esan duenez, “Elvis emakumea izan balitz, seguru asko bere ahotsa Kim Lenzerena bezalakoa izango litzatekeen.”\n90. hamarkadatik rockabillyaren erregina denak, gaztarotik Los Angelesen ondo ikasi zuen musika onari buruz. Bere ama rodeoetan ibiltzen zen, bere aita Wolfman Jack-en jarraitzaile sutsia zen, eta bera Janis Martin, Wanda Jackson, Faron Young eta Johnny Hortonen abesti zaharren grabazioak entzuten koskortu zen.\nSarrera: 10 € / 7 € COLISEOAREN LAGUNA\n« Intensamente azules Emakumeen istorioen bideo-Foruma: Clara Campoamor »


La fusée: Energia nuklearra eta klima aldaketa\nEnergia nuklearra eta klima aldaketa\nPosted by Ivaiovitx Labels: CO2, energia nuklearra, EU, klima aldaketa, uranioa, zentral nuklearrak\n"... negutegi gasen isurketarik gabeko mundu bat. Bertan gure beharrak eguzki energiak, energia eolikoak, hidroelektrikoak eta nuklearrak asetuko dituzte...". Nuklearra? Norbaitek han erortzen utzi duela ematen du, nahi gabe bezala, behin eta berriro errepikatuz jendeak barneratuko duenaren itxaropenaz. Tamalez halako esaldiak irakur eta entzun ditzakegu zenbait komunikabidetan.\nAntzeman ez baina busti egiten duen zirimiria dugu hau. Hala ere, gezur tanta hauen kontrako euritako paregabea du gizarteak: informazioa. Uranioaren fisio nuklearrak ez du CO2-rik isurtzen, bai ordea prozesu osoaren beste atalek. Izan ere erreaktorean erabiltzen diren uranio barrak ekoizte prozesu luze baten azken produktua dira. Prozesu honek CO2 kopuru handiak isurtzen ditu.\nMeategietan hasten da dena, Kanadan, Australian, Kazakhstanen, Errusian, Nigerren, Namibian... 1000 Kg arrokako 5 Kg uranio oxido lortzen da. Induskailuek arrokak lurretik banatzen dituzte, ondoren materiala kamioi pisutsuek daramate eta gero makina handitan birrintzen da. Lan hauek petrolioaren menpekotasun handia dute, ondorioz CO2 kopuru handiak isuriz. Arroka eta uranio orea banatzeko azido sulfurikoa eta ur asko erabiltzen da. Meategietatik ateratako arroka soberakinen %99a erradioaktiboa da, arriskutsua osasuna eta ingurugiroarentzako, baina meategien alboan bildu egiten da, harekin zer egin ez dakigulako.\nUranio orea edo opila horia aberaste guneetara eramaten da, Estatu Batuak, Europa, Japonia, Errusia edo Txinara, meategietatik milaka kilometro eginez. Garraio honek CO2 gehiago sortzen du. Aberaste guneetan, uranio-235 isotopoaren proportzioa handitzen da, produktua zentral nuklearretan erabili ahal izateko. Leku hauetan hondakin erradioaktiboak edota armamendu nuklearra ere sortzen dira.\nUranio aberastua erregai ekoizpen gune batera bideratzen da. Bertan ekoiztu egiten dira erreaktore nuklearrak behar dituen uranio metalezko barrak. Garraioak berriro CO2 gehiago isuriko du, eta ekoizpenean ere energia xahutuko da.\nProzesu osoa kontuan hartuz, energia nuklearrak edozein energia berriztagarrik baino CO2 gehiago isurtzen du. Beste arrazoi asko badaude ere, arriskuari lotuta, erabilpen militarrari, hondakin erradioaktiboei edo kostuari lotuta, aipatutako arrazoia nahikoa da. Hau da, prozesu osoaren CO2 isurketak direla eta energia hau ez da baliogarria klima aldaketari aurka egiteko.\nInformazio hau gure eskutan dugula, arrazoirik gabeko aitzakiekin guri ziria sartzea zailagoa da. Horregatik da hain garrantzitsua eskumena duten gobernuei zentral nuklearren itxiera eskatzea. Konkretuki, espainiar estatuko gobernuari eskatu behar zaio hauteskunde garaian gizartearekin hartu zuen konpromiso politikoa betetzea: hau da, martxan dauden zentral nuklearren itxiera plana, Alemaniak eta Suediak egin duten bezala.


Zergatik eskertu Google bezalako Neogegraphers - Geofumadas\nZergatik eskerrak neogeographers Google gisa\nEkaina, 2009 ArcGIS-ESRI, Geospatial - GIS, gvSIG, Microstation-Bentley\nEric Van Rees-ek egindako elkarrizketaren izena da geoinformatika-teknologien hiru enpresa garrantzitsuen gizon garrantzitsuekin:\nJack Dangermond, lehendakaria ESRI\nRichard Zambuni, Geospatialeko zuzendaria Bentley\nTon de Vries, zuzendaria Bentley Katastroaren eta lurzoruaren garapenaren alorrean\nHalsey Wise, presidente eta zuzendari nagusia Intergraph\nDokumentua interesgarria da, eta mahaigaineko teknologien (Desk GIS) bilakaera webera (web GIS) eta CAD-ekin integratzeak asko aurreratu duen garaian nabarmentzen da. Web truke eta web integrazio estandarrak haztea eta sendotzeaz gain.\nElkarrizketa galdera sorta batean oinarrituta dago, eta parte-hartzaile bakoitzak bere enpresaren ikuspegia merkatuko joeraren aurka planteatzen du. Hauek dira galderak, hitzez hitz itzulita:\nZein izango da etorkizunean GIS espezialisten zeregina? Ordenagailu trebetasun gehiago edukiko dute edo GISko adituak kontuan hartuko dituzte? Edo beharbada geoinformazioari aplikatutako teknologia, ekonomia, gizarte eta lege zientzien maisutasuna duten espezialistak behar al ditugu?\nMahaigaineko oinarritutako GIS tresnek zerbitzarietan oinarritutakoak jarraitzen edo ordezten dituztela uste al duzu?\nZure konpainiak krisi globalean duen erantzukizuna du? Horrek aukera ematen du GIS aplikatzeko? Eta nola?\nEuropan GIS industria INSPIRE, GMEIS, SEIS eta GALILEOn oinarritzen da une honetan. Estatu Batuetan ez zaie interesatzen, irudipena dut hemen industria gehiago oinarritzen dela Google-k, Microsoft-ek eta Yahoo-k zer egiten duten eta haiekin nola integratu. Zer iritzi duzu horri buruz?\nCAD GISekin integratzea gero eta garrantzitsuagoa den gaitasuna da egunero. Zein da zure enpresak orain duen konponbidea GIS-CAD integrazio hori lortzeko? Nola ikusten duzu etorkizuna: bi espezialitate horiek ikusten jarraituko dugu edo uste duzu iritsiko dela unea biek erabateko integrazioa izateko?\nIkusi nahi baduzu, egin behar duzu kontsultatu ekainaren edizioa Geoinformatics aldizkariak, artikulu interesgarriak biltzen dituena, esate baterako:\nItsas hondoko datuen soinuak\nLurreko erabileraren mapa Australia\nMundua mapeatzea GIS software librearekin. Hau da jarraitzaileek ekarri zuten ildoaren jarraipena hiru aurreko bertsioak kode irekiko GIS tresnen inguruan. Artikulua interesgarria da, Gary E. Sherman-en liburuan oinarrituta, izen horrekin, ikusi grafikoa eta gvSIG-i ematen dioten posizioa erabiltzaileen espezialitate mailan.\nAutokarabia, overpopulation hirietatik aurreztea\nCicade eta DIMAC Sistemak.\nAutodesk Bentley Sistemak ESRI gvSIG OS Aldizkariak\naurreko Post«Aurrekoa Wii, nire bidaia onena\nNext Post GIS softwarea - 1000 hitzetan azaltzen denaHurrengo »


Aran Llivina eta Iru Moner Bartzelonako Vallcarca auzoan. Argazkia: Victor Serri.Victor Serri\nEstatu bat sortzeko borrokak eragingo du kontraesanik Katalunian hain indartsua den mundu libertarioan. Nola uztartu dituzue bi borrokak?\nIru Moner: 2014-2015ean herrietako galdeketak hasi zirenean, hitzaldiak ematen aritu ginen mugimendu libertariotik datorren Embat erakundeko kideok. Guk autodeterminazio eskubidea babesten dugu, CNT-k eta CGT-k egiten duten bezala. Baina ezin dugu Podemosek bezala jokatu, kontzeptu abstraktuez mintzatu bai baina praktikan jartzerakoan ihes eginez. Autodeterminazio eskubidearen alde bagaude, erreferendum bat demokrazia zuzen ekintza bat da. Horregatik egin genuen erreferendumaren alde, esaten dugunarekin kontsekuente izatea bilatzen baitugu.\n"Gure mezua ez da hain nazionalista. Estatuarekin hausteak irekitzen duen aukeren markoa da guretzat gakoa"\nBaina gure mezua ez da hain nazionalista. Estatuarekin hausteak irekitzen duen aukeren markoa da guretzat gakoa: 1939tik datorren 78ko Erregimenean hain lotuta dagoen boterea desegituratzeak irekitzen dituen aukerak baliatzea. Izan ere, iraultza guztiak beste iraultza batzuen aurrekarietatik datoz; boterea desegonkortu delako, botere egiturek dar-dar egin dutelako.\nAran Llivina: Gehitu nahi nuke gaizki sentitu nintzela, asanblada libertarioan berandu erreakzionatu genuelako. Ni independentista naiz, eta asanblada libertarioan eztabaida atera nahi izan nuen erreferenduma baino hiru-lau hilabete lehenago, eta ez zen espaziorik egon. Asanbladako jendeak ez zion sinesgarritasunik ematen gertatzen ari zenari eta gainera kontraesan asko sortzen zituen, beraz, debateari izkin egin zitzaion, gaia otorduetako komentarioetara mugatuz. Ondoren, erreferendumaren aurreko astean, korrika eta presaka asanblada libertarioko jendearen barne kontraesanak debatitzen aritu behar izanak amorrarazi ninduen.\n"Aizu, CDRa ez da autolaguntza talde bat! CDRak eta mobilizazioak, ikuspegi libertariotik, bakoitza iristen dena aportatzeko dira. Ez baduzu argi eta kontraesan asko ekartzen badizkizu, geratu etxean, ez da ezer gertatzen"\nEgon diren mobilizazio bakoitzean kontraesanak azaleratu dira. Esaterako, auzoko CDRan eztabaida atera zuen jende libertarioak, urriaren 10ean Parlamenta babestera joateak sortzen zizkien kontraesanez, denok baititugu 2011ko ekainaren 15ean Parlamentaren eraikina inguratu izanagatik auzipetutako lagunak. Eta aizu, CDRa ez da autolaguntza talde bat! CDRak eta mobilizazioak, ikuspegi libertariotik, bakoitza iristen dena aportatzeko dira. Ez baduzu argi eta kontraesan asko ekartzen badizkizu, geratu etxean, ez da ezer gertatzen. Norberak ikusi behar du noraino iristeko prest dagoen eta ez hortik aurrera joan.\nEremu libertarioan jende asko geratu da independentzia prozesutik kanpo?\nI. Moner: 2014-2015ean hau aukera bat dela azalduz hitzaldiak emateari ekin genionean, gaur baino desenkantu handiagoa zegoen sektore libertarioan. Guk M15-arekin parekatzen genuen egoera, orduan ere gauza bera gertatu\n"Inoiz ez da gertatuko iraultzarik zure gustura egina izango denik. Iraultza denak dira kontraesankorrak, zikinak, eskuak lohitu behar dituzu"\nzitzaigulako: mugimendu libertarioaren erdia buru-belarri sartu ginen, eta beste erdia begira geratu zen, “mugimendu ciudadanista bat da” esanaz. Gure hitzaldietan mezu hau zabaltzen genuen: Bilatzen duguna gizartearen sakoneko aldaketa bada, horrelako gizarte mugimendu bat dagoenean ezin gara ertzean geratu, gutxiago arrazoi ideologikoengatik. Bestela, “saloiko anarkista”-ren erosotasunean erortzeko arriskua dugu. Inoiz ez da gertatuko iraultzarik zure gustura egina izango denik, langile guztiak super koherenteak, matxistak izan gabe, denek helburu bera izanik... iraultza denak dira kontraesankorrak, zikinak, eskuak lohitu behar dituzu, gustuko ez dituzun erabakiak hartu. Sektore anarkista sozialenak eta antolatuenak, esaterako Embat edo auzoko asanblada batzuk, uste dut gai izan garela mugimendu libertarioko zati handi bat independentzia prozesura bultzatzeko. Baina jende asko dago, eta errespetatzen dut, uste duena kanpo egon behar duela, ez duelako beste estatu bat sortzeko borrokatuko.\nHerritarren autoantolaketari ematen diozue balioa. Lanketa honetatik etorkizunerako %10 geratzen bada, ez da gutxi!\nI. Moner: Irailaren 20an, Guardia Zibila Ekonomia Kontseilaritzan eta CUPen egoitzan sartu zenean eman zen aldaketa, jendea lanera lotu zen. Aurretik, Empapelem ekintzetara joan nintzen [erreferendumean baietza bozkatzeko kanpainaren afixa “debekatuak” itsasteko herritarren ekimena], nire burua “kaixo, Iru naiz, auzo elkarteko kidea” aurkeztu nuen, eta Vallcarcako CDRa jarri genuen martxan, autoantolaketarako aukera ikusten genuelako. Erreferendumaren aurreko egunetan eman zen autoantolaketa agertokia, ondoren urriaren 3ko greba orokorrarekin itxiera biribila izan zuena, inork ez zituen irudikatzen aurrez. Gure aukerak gainditu zituzten. Erreferenduma baino bi egun lehenago eskoletan jende erabat ezberdina ados jarri zen norabidean: auzotarren elkarteak, eskoletako gurasoen elkarteak, eskoletako zuzendaritzak, irakaskuntzako sindikatuak, mugimendu politiko anitzak... ados jarri ziren eskolak okupatu behar zirela, zaintza guneak egon behar zirela, janaria egon behar zela, medikuek artatzeko guneak izan behar zituztela... Hau guztia herritarren antolaketa izan zen eta jende askori iltzatuta geratu zaio: frogatu dugu guztiok nahi dugunean herritarren antolaketak edozer dezakeela.\nZein da egungo zuen irakurketa?\n"Kaleak irauli zuen egoera, ez zegoen aurreikusia benetan erreferenduma egin egingo zenik. Praktikan posible egin genuen herri antolaketa indartsuari esker, eta hori ez zuen espero ezta Kataluniako Gobernuak berak ere, ezta mugimendu soberanistak ere"\nI. Moner: Kaleak irauli zuela egoera, ez zegoela aurreikusia benetan erreferenduma egin egingo zenik. Praktikan posible egin genuen herri antolaketa indartsuari esker, eta hori ez zuen espero ezta Kataluniako Gobernuak berak ere, ezta mugimendu soberanistak ere. Hori ari da aitortzen ERC orain egiten ari den autokritikarekin. Ekintza sinbolikoagoak zituzten aurreikusiak, bozka-paperari eustea mossoen eta polizia nazionalen aurrean. Baina praktikan erreferenduma hainbesteko arrakastarekin egin izanak ekarri du processa abiadura bizian aurreragoko puntu batera eramatea. Herri mugimendua izan zen balazta, egoera gainditu zuena.\nGaur egun jende guztia dago adi, abenduaren 21eko hauteskundeetan zer gertatuko. Erreferendumaren ondorenak ezustean harrapatu bagintuen, A21erako hilabete dugu prestatuago egoteko. Hauteskundeetatik ateratzen den eszenategiaren arabera, ikusiko dugu nola jokatu.\nBaina Gobernuan, ERCtik PDeCAT-era, independentziaren prozesuan zalantzati ari dira, atzera egiten ari ez badira. Eta Espainiako Estatua paparra gehiago ateratzen ari da. Madrilgo ustelkeria kasu denak estaltzen ari da Kataluniako gatazkarekin.\nMobilizazio indartsuak burutu dituzuen herritarrak nola zaudete?\n"Jendeak asanbladetara etortzen jarraitzen du. Berrantolatzen ari gara, elkar hobeto ezagutzen, era horizontalean antolatzen ikasten, politika eta uneko analisien klase praktikoak egiten ari gara oso denbora azkarrean eta gaur arte politikan ari izan ez den jendearekin... itzela da"\nI. Moner: Geldialdian. Etengabe mobilizatzeak nekea dakar. Azken manifestazioa oso jendetsua izan zen baina jendea nekatuta dago eta bilduago egoteko garaia da. Baina asanbladetara jendeak etortzen jarraitzen du. Berrantolatzen ari gara, elkar hobeto ezagutzen, era horizontalean antolatzen ikasten, politika eta uneko analisien klase praktikoak egiten ari gara oso denbora azkarrean eta gaur arte politikan ari izan ez den jendearekin... itzela da. A21ean dena emango dugu, sudurrean pintza jarrita joan behar badugu ere, 155. artikulua abortatzeko bozka eta hitzen bidez. Baina ondoren hasiko da politena. Orain indarrak biltzeko garaia da, gure burua antolatzekoa, erresistentzia kutxak betetzekoa, prestatzekoa...\nMugimendu libertariotik nola daramazue abenduaren 21eko hauteskundeen gaia?\nI. Moner: Ezker Abertzalea ilegalizatzeari utzi ziotenean bezala bizi dugu egoera, jende asko joan zen bozkatzera, orduan ere libertarioen mugimendutik proiektu politiko horretan asko sinesten ez bazen ere. Gure bozka gehiago da 155. artikuluaren aurkakoa, inongo proiektu politikoren aldekoa baino. Mundu\n"Mundu libertariotik inork ez du aukera politikoez ahoa zabaltzen, baina denek diote bozka ematera joango direla. Eta CDRetan ere hitz egiten da bozka ematera joan egin beharko dela, herritarrei dei egingo zaiela 155. artikulua garaitzera joateko"\nlibertariotik inork ez du aukera politikoez ahoa zabaltzen, baina denek diote bozka ematera joango direla. Eta CDRetan ere ez da hitz egiten nori bozka eman, hitz egiten da bozka ematera joan egin beharko dela, herritarrei dei egingo zaiela 155. artikulua garaitzera joateko.\nErrepresioari aurre egitera bideratu behar dituzue indarrak?\nI. Moner: Errepresioari aurre egiteko prestatzen ari gara. Poliziarengandik oso hurbileko iturriak dituen Crónica Global medioa –nahiz eta ez den fidagarria– etor litekeen erasoa dekodifikatzen ari da: azaroaren 8ko greban garraioa moztu zutenak erakunde kriminal bat zirela dio, herri gerrilaren taktika zela hura. Nonbait, pentsa daiteke CDR sareaz ari dela eta dio Auzientzia Nazionalak eraman behar duela auzi hori... Euskal Herrian 90eko hamarkadan eta 2000ko hasieran erabiltzen zuten hizkera bera erabiltzen ari dira. Greban garraioa mozteagatik etor dakizkigukeen isunei aurre egiteko dirua biltzen ari gara eta\n"Euskal Herrian 90eko hamarkadan eta 2000ko hasieran erabiltzen zuten hizkera bera erabiltzen ari dira CDRen aurka. Greban garraioa mozteagatik etor dakizkigukeen isunei aurre egiteko dirua biltzen ari gara"\njendea prestatzen. Hala ere, gure borrokak gehiago du proposamen izaera, ez jarrera defentsiboa.\nProzesu konstituziogileari ekiteko garaia ere bada beraz?\nI. Moner: CDRetatik prestatzen ari gara prozesu konstituziogilea eta dinamika handiena duten CDRek badute bere Prozesu Konstituziogile komisioa.\nOinarritik, gizartetik, herri boteretik, artikulatu behar dira oinarrizko puntuak. Hainbat aldarrikapen sozial bildu behar ditugu, eta bultza beharko genuke alderdi politikoek bere egin ditzaten oinarri hauek. CDRak izango lirateke eztabaida oinarrietara, auzo eta herrietara eramateko guneak; herritarrak, soberanistak ez direnak barne, inplikatuta senti daitezen, beren bizi baldintzak hobetzeko soilik bada ere. Errepublika hau indartzeko garaia da eta horretarako gakoa da soberanistak ez diren sektoreak batzea.\nBadira herritarren ordezkaritza eta erakunde gehiago ere. CDRak dira prozesu konstituziogilea lantzeko gune egokienak?\nA. Llivina: Nire ustez bai. Herritarrak antolatuta daude ANC, Òmnium, CDR eta alderdi politikoetan. Nik ez dakit zein den prozesu konstituziogilea antolatzeko proposamen instituzionala. Baina Katalunia osoko CDRen koordinadoran mahai gainean dagoen gaia da. Eta gainera oinarria zabaltzeko modua ere bada, jendeak ikus dezala tresna erabilgarria dela bere bizimodua aldatzeko, bere beharrei erantzuteko.\n"Independentziaren aldeko eragile guztiok independentziaren prozesuan batera goaz, baina posible da herri proposamenean ez hain ados egotea. Eta hori ez da txarra. ANC-Goberna-Òmnium sozial-demokratak dira eta guk beste proposamen bat dugu. Gu ez gara ari hezurrak hausten, ondoren Kataluniako Errepublika izan dadin Frantziako Errepublika edo Espainiako Estatua bezalakoxea"\nI. Moner: Goberna-ANC-Òmnium hirukotik denbora asko daramate prozesu konstituziogilea lantzen, nahiz eta bizi ditugun baldintzen ondorioz, dena diskrezio handiz daramaten. Badakigu planteamendu batzuk nahiko aurreratuta dituztela. Independentziaren aldeko eragile guztiok independentziaren prozesuan batera goaz, baina posible da herri proposamenean ez hain ados egotea. Eta hori ez da txarra. ANC-Goberna-Òmnium hirukoari egin diezaiokegun kritika da, guk gurea lantzen badugu egozten digutela batasuna hausten ari garela, baina eurek eurena lantzen dutenean ez dela ezer gertatzen. Eurak sozial-demokratak dira eta guk beste proposamen bat dugu. Gu ez gara ari hezurrak hausten, ondoren Kataluniako Errepublika izan dadin Frantziako Errepublika edo Espainiako Estatua bezalakoxea.\nAlderdiak prest ikusten dituzue planteamendu honetan sartzeko eta herritarrek landutako oinarriak bere egiteko?\nA. Llivina: CUP bai. Espero dut erreminta erabilgarria izango dela une erabakiorra iristen denean.\nI. Moner: Hori gure esku dago. Argumentario trinkoa landu behar dugu, hutsunerik gabekoa, proposamen errealistak egin behar ditugu, jakin behar dugu kaleko hizkuntzan azaltzen, eta lortu behar dugu prozesu hau guztia aurrera ateratzen ari diren alderdiek (ERC eta garai bateko CiU) ez ateak ixtea, zeren horrela bada, aurrez aurre aritzera pasa beharko baitugu.\nKanal hauetan artxibatua: Katalunia independentziarantz | Anarkismoa


genre_facet:"EIMAk onetsitako materialak" genre_facet:"IRALEren materialak" author_facet:"Elhuyar Hizkuntza Zerbitzuak" author_facet:"Letona Agirre, Begoña" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Fabrikazio-teknikak (Modulua)" topic_facet:"Soldadura eta galdaragintza (Heziketa Zikloa). Erdi maila" topic_facet:"Instalazioak muntatzeko prozesuak (Modulua)" topic_facet:"Interpretazio grafikoa (Modulua)"\nGeneroa / Forma: EIMAk onetsitako materialak Generoa / Forma: IRALEren materialak Egilea: Elhuyar Hizkuntza Zerbitzuak Egilea: Letona Agirre, Begoña Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Fabrikazio-teknikak (Modulua) Proposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Instalazioak muntatzeko prozesuak (Modulua) Proposatutako gaia: Interpretazio grafikoa (Modulua)\n1 Ekipamendu eta instalazio termikoak (Modulua) 1 Energi eraginkortasuna eta eguzki energia termikoa (Heziketa zikloa). Goi maila 1 Energia eta ura (Lanbide Arloa) 1 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila Fabrikazio-teknikak (Modulua) Gehiago ... 1 Instalazio termiko eta fluidodunen mantentzea (Heziketa zikloa). Goi maila 1 Instalazioa eta mantenimendua (Lanbide Arloa) Instalazioak muntatzeko prozesuak (Modulua) 1 Instalazioen irudikapen grafikoa (Modulua) Interpretazio grafikoa (Modulua) 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Metal Eraikuntzen Irudikapena (Modulua) 1 Metal-eraikuntzak (Heziketa Zikloa). Goi maila Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Carrie Gracie eta errege biluzia | Ekonomia | Berria\nCarrie Gracie eta errege biluzia\nBBCko emakume aurkezle eta aurkezle ohiak, asteazkenean, Carrie Gracie kazetariari sostengua emateko agerraldian. WILL OLIVER / EFE\nGutxitan du lekukotza batek halako indarra. Agerraldi asko daude parlamentuetan, baina logika du herritar arrunt bat apur bat kikilduta aritzea parafernalia instituzional handiaren aurrean, natural mintzatzea kostata. Kazetari esperientziaduna izateak lagundu dio Carrie Gracieri. Kamera aurrean bezain zorrotz erantzun die asteon Erresuma Batuko parlamentarien galdera eta iruzkinei. Arazo bat bere gordinean azaleratu du, bikain.\nNor da Carrie Gracie? Joan den hilabetean nahigabeko protagonista bihurtutako BBC telebista kate publikoko kazetaria da. Dimisioa eman zuen, pareko editore gizonezkoei baino gutxiago ordaintzen ziotelako. Soldata arrakala eta berdintasun falta salatzeko kolpea izan da. Parlamentuan egindako kontakizun zehatzak agerian utzi du arazoa zein sakon errotuta dagoen.\nBBCk Txinari jarraipen handiagoa ematea erabaki zuen 2014an. Gracieri eskaini zioten editore lana. Hasieran, ez zuen nahi izan. James Harding albistegiburuak belauniko eskatu zion. Ez zegoen inor hoberik. Ez zuen beste inork hainbesteko kualifikaziorik. Lau urte geroago, telebista katea behartu zuten ordainik handienak zituzten langileen soldatak argitaratzera. Orduan jakin zuen kazetariak: nazioarteko gizonezko editoreen erdia ari zen kobratzen.\nSoldata berdina jasotzeko eskaera ofiziala egin zuen segituan. Zuzendaritzak, auzia aztertuta, onartu zion behar baino 115.000 euro gutxiago ordaindu zizkiola lau urtean, eta igoera bat eskaini zion, gainerako editoreekin parekatu gabe. Haatik, BBCk ez zuen onartu emakume izateagatik diskriminatu zutela. Berriemailea ez zen konformatu. Kalte-ordaina errefusatu, eta genero arteko soldata ezberdintasunei buruz datu zehatzak exijitu zituen.\nEmakume izateagatik diskriminatu ez bazuten, orduan zergatik kobratzen zuen gutxiago? Txundigarria da galderari erantzuteko argudioa. Gutxiago ordaindu zitzaion hiru urtez in development zegoelako. Proba moduan zegoela esateko modu fin bat. Proban. 55 urteko emakume bat, 30 urtez kazetaria, mandarin hiztuna, eta Txinako gaietan aditua. «Kalteari gehitzeko irain bat da», haren hitzetan. Inork ez zion esan proba zenik. Ez zuen onartuko. Norbaitek uste al du ardura postu batean gizonezko bati halako baldintzak ezarriko zitzaizkiola?\nEz da diru kontu hutsa. Graciek berak dio soldata ona zuela. Hemen gertatu dena errespetu kontua da. Profesional bati, emakume izateagatik, errespetu txikiagoa izan zaiola. Emakume izateagatik gutxietsi dela haren balioa, non eta berdintasuna ikur izan behar zuen telebista publiko batean. Beste 297 emakumek kexak aurkeztu dituzte BBCn, pareko ordainak eskatzeko. Lurrikara hori sektore pribatuko beste enpresetara iritsiko den ikusteko dago.\nSoldata arrakalaren faktore nagusitzat jo izan da beti lanpostuaren kalitatea. Emakumeak gutxiago ordaindutako lanpostuetan gehiengo dira —zerbitzuei lotutakoetan, batez ere—, eta prekaritate tasa handiagoak dituzte. Bere horretan, hori bada diskriminatzailea, baina benetan lanpostu berdinetan pareko soldatak bermatuta daude? Ardura postuetan ere bai?\nAsteon eskatu dio legebiltzarrak Jaurlaritzari ordain diskriminazioa salatzeko tresnak erraztea, lan iruzurraren aurkako buzoian. Berez, Lan Ikuskaritzaren eginbeharra bada orain halakorik gertatzen ez dela bermatzea. 2013-2016ko epean 121 ikerketa egin zituen sexu diskriminazioari buruz, Araban, Bizkaian eta Gipuzkoan. Bi zigor jarri zituen. Ikerketa guztietatik %0,6 dagozkio diskriminazioari. Zigorrak %0,27 izan ziren.\nBuzoia ez da berez ideia txarra. Diskriminazioa frogatzeko zailtasun handiak daude, ordea. Datuak eskuratzea ez da hain erraza. Zama guztia salaketa egin duen emakumearen bizkarrean erortzeko arriskua badago. Herrialde batzuetan hasi dira datu horien erabilera arautzen, zer eta non zuzendu behar den ulertzeko informazio zehatza ezinbestekoa baita. Erregea biluzik dagoela diote arrakalaren neurketek. Baina, batzuetan, arropak propio kendu behar zaizkio, Carrie Graciek egin duen bezala.


Performance LH 4.maila\nPerformance lantegiaren asmoa taldearen “nitasunetik” abiatuta, taldearen “gutasuna” lantzea da. Bi alderdi lantzea bilatzen da. Alde batetik, taldearen kohesioa eta gutako bakoitzak taldean duen konfiantza. Eta honekin lotuta, bakoitzaren berezitasun edo arrarotasunak taldean azaleratzea, hauek errekonozitu eta indartzaile izateko asmoz. Honetarako, hasiera batean ariketa ezberdinak egitea planteatu dituzte (gorputz ariketak) eta performance batekin bukatu dute. Taldean dituzten berezitasunak (norberak berea) aldarrikatzean/kontatzean datza perfoa.


Proiektu - ccpb | Ministerio de Cultura y Deporte\nEdukia: Lan inprimatuak (XV-XX. mendekoak)Salto de línea Erregistro bibliografikoak: 1.278.762Salto de línea Ale erregistroak: 3.588.567Salto de línea Barne hartutako liburutegiak: 867Salto de línea Eguneratze-data: 21-06-2021\nKatalogo horren helburua aspaldikoak, bereziak edo aberatsak izateagatik Espainiar Ondare Historikoaren parte diren Espainiako liburutegi publikoen zein pribatuen liburu eta beste funts bibliografikoak deskribatzea eta lokalizatzea da.\nKatalogoak Espainiako Ondare Historikoaren 16/1985 Legea betetzen du. Kultura Ministerioarekin (Liburuen, Artxibategien eta Liburutegien Zuzendaritza Orokorra) eta erkide autonomo guztiekin elkarlanean egina dago.\nAutonomia erkidegoen parte-hartzea Ministerio horrekiko hitzarmenen bidez egiten da. Hona hemen autonomia erkidego bakoitzarekin lankidetza hitzarmena sinatu den lehenengo urtea: Andaluzia 1989, Aragoi 1989, Asturias 1988, Balearrak 1992, Kanariak 1989, Kantabria 1997, Gaztela-Mantxa 1993, Gaztela eta Leon 1989, Katalunia 1990, Valentziako Erkidegoa 1989, Extremadura 1997, Galizia 1989, Errioxa 1997, Madril 1990, Murtzia 1989, Nafarroa 1996 eta EAE 1994.\nOndare bibliografikoaren katalogo kolektiboa garatzen ari den proiektua da eta etengabe zabaltzen eta hobetzen ari da.\nEgun erregistro gehienek XV. eta XX. mendeen artean (1958. urtera arte) inprimatu diren lanen edizio desberdinak deskribatzen dituzte, baita Espainiako liburutegietan dauden edizio zehatzen aleak ere. Bestelako material bibliografikoak sartzen ere hasi dira (eskuizkribuak, musika inprimatua...)\nErregistro gehienak aleak aurrean izanda egin dira. Beste batzuk liburutegietako katalogoetan edo argitalpenean lortu den informazioaz osatu dira: Espainiako liburutegietako inkunableen katalogo orokorra, Madril, Liburu eta liburutegietako Zuzendaritza orokorra, 1989-1990 .


Emakumezkoen lasterketa ospatuko dute estreinakoz Donostiako Klasikoan | El Correo\nZurekinEmakumezkoen lasterketa ospatuko dute estreinakoz Donostiako Klasikoan\nEmakumezkoen lasterketa ospatuko dute estreinakoz Donostiako Klasikoan\nEmakume bat, lasterketa bat egiten. / Fotolia\nAbuztuaren 3an ospatuko den aurtengo edizioan 16 taldek parte hartuko dute\nUNAI SARRIUGARTE Lunes, 24 junio 2019, 11:52\nEmakumezkoen lasterketa ospatuko dute Donostiako Klasikoan lehendabiziko aldiz. Abuzuaren 3an, historian aurrenezkoz bi lasterketa egingo dira. Emakumezkoen lasterketaren ibilbidea gizonezkoenaren antzekoa izango da. Izan ere, azken kilometroetan bietan ageri dira Jaizkibel eta Murgil mendateak.\nDonostiako Klasikoaren 39. edizioaren aurkezpen ekitaldia pasa den ostegunean, ekainak 20, egin zuten Donostiako udaletxean. Bertan izan ziren Martin Ibabe Donostiako Udaleko Kirol zinegotzia, Julian Eraso Donostiako Klasikoaren arduraduna eta Leire Olaberria txirrindulari ohia.\nOlaberria izan zen emakumezkoen lasterketaren nondik-norakoak ematearen arduraduna. 127 kilometro izango ditu frogak eta 2.693,3 metroko desnibel positiboari ekin beharko dio tropelak. Emakumezkoak goizeko hamarretan abiatuko dira eta lasterketa 13:30ak aldera amaitzea aurreikusita dago. Bertan txirrindulariek lau mendate garrantzitsu gurutzatu beharko dituzte. Jaizkibel, Arkale eta Murgil, azkenengo hau bil aldiz.\nKlasikoan World Tourreko 18 taldek hartuko dute parte. Gainera, lau talde gonbidatu izango dira: Euskadi Murias, Caja Rural, Burgos BH eta Cofidis. Emakumezkoen artean oraindik ez da parte hartzaileen izenik aurreratu, Annemiek van Vleuten txirrindulari herbeheretarraren asistentzia salbu. Taldeen aurkezpenak ekitaldiaren bezperan eskainiko dira.\nBestalde, berritasun gisa, Murgil mendatea bi aldiz igoko dute, lehenengo aldian Mendizorrotzeko magalera arte igoz. Murgilgo tontorretik helmugara zazpi bat kilometro baino ez daude.\nGizonezkoek emakumezkoek baino 100 kilometro gehiago egin behar izango dituzte. Hauek 11:30etan abiatuko dira eta lasterketa 17:30ak aldera amaituko dutela estimatzen da.\nSan Sebastián, Euskera


Quirónsalud Bilbao Zentro Medikoa | Reproducción Asistida\nQuirónsalud Bilbao Zentro Medikoa\nQuirónsalud Bilbaon, 18 urtetik gorako esperientzia dugu laguntza bidezko gisa ugalketarako tratamenduetan. Denbora luzea baldin badaramazu haur bat izan nahian, edo amatasunari uko egin nahi ez dion emakume ezkongabea bazara, edo amatasuna geroko utzi nahi baduzu eta ugalketa atzeratzea erabaki baldin baduzu, etor zaitez Quirónsalud Bilbaora eta zure helburua betetzeko xehetasun guztiak emango dizkizugu.\nGure harreman profesionala banakako harreman pertsonalda betik. ugalketa diagnostiko osoa, azkarra eta aldi berekoa, modu hurbil, erraz eta konfidentzialtasun osoarekin egitea ahalbidetzen duten azterketarako protokolo ezberdinak ditugu. Horretarako, espezialista guztiek zehaztasun osoz ezagutzen dute pazientearen egoera prozesu guztien tratamenduak modurik eragnkorrenean eta profesionaltasun handienarekin egin daitezen.\nQuirónsalud Bilbao Laguntza Bidezko Ugalketa Institutua 20 profesional inguruk osatzen dute ginekologoak, enbriologoak, andrologoak, eta psikologoak. Zentroak laguntza bidezko ugalketa tratamenduetarako beharrezkoa den punta puntako teknologiaz hornituta dago eta time lapse (Embryoscope®) video inkubagailuak ditu.\nEzarpenaren Aurreko Diagnostiko Genetikoa (EADG). Prozedura honek aukera ematen du enbrioiak ezarri aurretik alterazio genetiko eta kromosomikoak diagnostikatzeko aukera ematen du. Horrela, umeak gaixotasun hereditariorik gabe jaioko dira. Semen garbiketarena da beste teknika bat eta honi esker, infekzioen transmisioa saihesten da. Teknika hauei esker, Quirónsalud Bilbao institutuak soluzio berritzaileak ematen dizkie ugalketa arazoei.\nHonez gain, pazienteei haurdunaldia eta erditzea modu integralean jarraitzeko aukera ematen die Quirónsalud Bizkaia Ospitalean. Ospitale hau jaioberrien zainketa intentsiboen unitatea (UCIN) daukan Euskal Herriko Zentro pribatu bakarra da. Maila goreneko unitate hau 28 asteko jaioberria zaintzeko gai da.\nInstitutuak Espainiako Ugalketa Elkartearen Jarduera Erregistroan erregistratzen ditu egiten dituen tratamendu guztiak eta hauen emaitzak. Ematen duen informazio guztia osatzen du laguntza bidezko ugalketa tratamenduei esker lortutako haurdunaldi guztien erregistro zehatzarekin.\nMetro Bilbao geltoki hurbilena: Lehendakari Aguirre\nBilbobus geltoki hurbilena: Luis Power 4/Kiroldegia\nGinekologia eta Laguntza Bidezko Ugalketa Lan-taldea\nBikote antzuaren azterketa integrala eta protokolizatua\nIAC: Intseminazio artifiziala bikotearen semenarekin\nIAD: Intseminazio artifiziala emailearen semenarekin\nFIVTE: In vitro ernalketa eta enbrioiaren transferentzia\nICSI: Espermatozoide Mikroinjekzio Intrazitoplasmatikoa\nDGP: Ezarpenaren Aurreko Diagnostiko Genetikoa\nGametoak Emateko Programa: obuluak eta espermatozoideak\nObozitoen eta enbrioien bitrifikazioaa\nPaziente onkologikoen obulu eta espermatozoideen kriokontserbazioa\nEgoera serologiko desberdina duten bikoteentzako semen garbiketa\nTeknika osagarriak: Andrologia laborategia: Espermaren gaikuntza, DNA espermatikoaren etenaren azterketa SpermSlow teknikaren bidez, anexina Zutabeak(MAXCF), Enbrioien transferentzia trans-miometriala (TOWACO), transferentzia blastozito egoeran, enbrioi bitrifikatuen transferentzia, AssistedHatching: Teknika honek enbrioiaren ezarpena hobetzen du, enbrioiak hartzea, laguntza psikologikorako kabinetea.


7,2 graduko lurrikara batek astindu ditu Indiako Nicobar uharteak | Consumer\n7,2 graduko lurrikara batek astindu ditu Indiako Nicobar uharteak\nSeismoak tsunami berri baten beldurra piztu du\nRichter eskalan 7,2 graduko lurrikara batek astindu zituen atzo Nicobar uharteak, Indiakoak eta bere ekialdeko kostaldean kokatuak. Hasiera batean, agintariek tsunami baten beldur ziren, baina alerta kendu dute. Seismoak ez zuen kalte material edo pertsonalik eragin, Indiako iturri ofizialen arabera.\nLurrikara Misha uhartetik 135 kilometro mendebaldera gertatu zen, eta Port Blair-en, artxipelagoko hiriburuan, eta Madras eta Vishakaatnam hirietan, Indiako hegoaldean.\nHerrialdeko Gurutze Gorriaren ordezkariek tsunamiaren alerta kendu dela eta lurrikararen epizentroaren inguruko hondartzak ez direla ebakuatu baieztatu dute.\nEra berean, Indiako Gobernuak esan du ez dela mareak igo izanaren seinalerik antzematen. Kapil Sibal Zientzia eta Teknologia ministroak esan duenez, “ez dago inolako jarduerarik normaletik kanpo; beraz, ez dut uste kezkatzeko arrazoirik dagoenik”.\nNolanahi ere, Andaman eta Nicobar uharteak erne daude mugimendu sismiko berriak gertatuko direlakoan.\nNicobarak 19 uhartez osatuta daude, Indiako Ozeanoan, Bengalako Golkoaren eta Andaman Itsasoaren artean.\nindia-eu lurrikara tsunami


Dabid :fedibertsoa:: "Gaurko elkarretaratzeak hasi orduko ez genuen Gre…" - Mastodon.eus\n2019(e)ko Ira 27, 17:36\nBermeon #klima aldaketaren kontrako elkarretaratzea.\nArgazkian agertzen diren bat baino gehiagorekin, behin baino gehiagotan egon naiz, gaur ekosozialismo deitzen dena aldarrikatzen. Hauetako askok, Lemoizko zentralaren inguruan sortu zen eragileen inguruan lanean egon ziren (greba mugagabea...).\nGaur kapitalismo berdea aldarrikatu aurretik, Gipuzkoako errauztegia edo AHTa eraikitzea politikoki eta ekonomikoki albideratu dutenen kontra.\nMemoria aldarrikatu nahiko nuke gaurko honetan.\nGaurko elkarretaratzeak hasi orduko ez genuen Greta Thunbergik behar izan AHTaren kontra, errauztegiaren kontra, frackingaren kontra, energia berriztagarrien alde, deshazkundearen alde... mobilizatzeko eta ekainean hasteko.\nGaur heldu zareten guztioi: ondo etorriak, benetan. Sartu, ez izan lotsarik. Baina hamaika aldiz errepikatu badidazue ere, hau ez da lehen aldia, eta ez da azkena izango. Ez desitxuratu besteon iragan politikoa, mesedez.\n2019(e)ko Ira 27, 17:51 · 0 · 0 · 0


QOSHE - Karmele Jaio\nBRECHA orgásmica: cómo el patriarcado nos persigue hasta en la cama zen Paola Damontik Iruñeako Emakumeen etxean eskaini behar zuen hi-tzaldia....\nZERBITZARI hori, barrara iritsi aurretik zuri begira dagoena, itxaron beharrik izan ez dezazun;lankide hori, lanez lepo zaudenean zure telefonoa...\n“Burutik jota” dagoen jendea interesatzen zait. Ez dut esan nahi burua guztiz joanda duen jendea denik niretzat interesgarriena, baina erakargarri...\nBURUTIK jota” dagoen jendea interesatzen zait. Ez dut esan nahi burua guztiz joanda duen jendea denik niretzat interesgarriena, baina erakargarri...\nBLACK Panthers: Pantera Beltzak 1966tik 1982ra Estatu Batuetan erakunde aktibo bat izan zen, bere hastapenetan herritar armatuen patruilak antolatzen...\nILEA moztuta oso guapo dagoela esan dio barran dagoen emakumeak berarekin kafea hartzen ari den gizonari. Gizonak eskua pasatu du iletik eta irribarre...\nEL que canta su mal espanta”, abesten zuen Manolo Garcíak. Ez daukat zalantzarik. Ez dago maite dugun kanta bat abestea bezalakorik, barruko deabru...\n“El que canta su mal espanta”, abesten zuen Manolo Garcíak. Ez daukat zalantzarik. Ez dago maite dugun kanta bat abestea bezalakorik, barruko...\nORAINDIK urtearen errepasoa ixteko goiz dela onartu arren, Alaznek esan dit berak 2019a gogoratuko duela poz handiak ematen ari zaizkion bi...\nO raindik urtearen errepasoa ixteko goiz dela onartu arren, Alaznek esan dit berak 2019a gogoratuko duela poz handiak ematen ari zaizkion bi...\nAdikzioen belaunaldia izango omen da hurrengoa, adituen arabera. Barazki purearekin batera Pocoyó ikusteko tableta mahai gainean izan duten...\nNIRE alabak Kantari izeneko ekimenean parte hartuko du aurten. Bere lagunekin abesti bat eta dantza bat prestatu behar du gero jendaurrean antzezteko....\nZAIN nengoen, beste asko bezala, astelehenean zer gertatuko. Bidegabeko sententzia bat espero nuen, eta neurriz kanpoko sententzia injustu bat heldu...\nEZKERREKO hankarekin, enbragea zapaldu. Eskubiko eskuarekin, lehen martxa sartu. Eskubiko hankarekin, azeleragailua zapaldu. Ezkerreko hankarekin,...\nMADRILEKO lagun bat etorri da bisitan. Iaz ere Euskal Herrian izan zen, ez genuen elkarrekin egoteko aukerarik izan, eta komentatu dit aurreko urtean...\nGASTEIZKO hondartzak zuen izenburu Xabier Montoiaren ipuin liburuak, 1997. urtean argitaratu zuen hark. Gasteiz eta hondartza hitzek ia oximorona...\nBA ez dakit zertaz kexatu behar zaren, esan dizu amak telefonoz. Sekulako zortea duzue oraingo bikoteekin: ez dute edaten, ez dute erretzen eta...\nANA Julia Quezada, Almerian Gabriel Cruz umea erail zuen andrearen irudiak agertu dira Teleberrian. Hari begira, bederatzi urteko alabak galdetu dit:...\nNIRE lagun bat asko haserretzen da nirekin ez ba diot telefonoa lehenbiziko deian hartzen. Askotan esan diot batzuetan ezin izaten dudala hartu,...\nNire lagun bat asko haserretzen da nirekin ez badiot telefonoa lehenbiziko deian hartzen. Askotan esan diot batzuetan ezin izaten dudala hartu,...\niGANDEA da. Idoia egunkaria irakurtzera eseri da kafetegiko mahaian. Presa barik gosaltzearen plazerra dastatzen ari da, bihar jada lanean hasten...\nAIREPORTUKO eskailera automatikoetan gorantz goaz, bera aurrean, ni atzean. Lekua utzi dugu ezkerraldean, inork aurreratu nahi bagaitu. Gure inguruan...\nASKIda, esan dute emakumeek. Eta kalera irten dira. Han eta hemen protesta egiten ari dira, inoiz baino indar handiagorekin, nazkatuta daudelako...\nhAMALAU urteko neska bat, Balentzian, bere etxeko leihotik ihesi, aitak bortxatu nahi duelako;Teruelen, aitak semea hil du eta larriki zauritu du bere...\nBALKOIAN eserita Lekeitioko kaiari begira orduak egiten zituen nire amuma Petrak. Herriaren zain-tzaile ofiziala izendatua izan balitz bezala, handik...\nELKARRIZKETA askotan arloren batean nabarmendu den emakumeari galdetzen zaio ea bere ibilbide profesionalean inoiz diskriminatua sentitu den. Askotan,...\nJAKIN min handia omen dugu zahartzean izango dugun itxura ezagutzeko. Horrela adierazten du behintzat FaceApp aplikazioak izan duen...\nUZTAILEAN gertatzen da. Fenomeno natural bat balitz bezala, jende askoren eguneroko paisaia aldatzen du. Seme-alabak dituzten bikoteek edo bakarkako...


Herritarren eskaerak: 60\nGobernuaren proposamenak: 9\nEUSKO JAURLARITZAREN BEHIN BETIKO ESKAINTZA_EH-BILDU 12_12_18 DIRU SARRERAK BERMATZEKO EUSKAL SISTEMA Orokorra: %3,5eko igoera 2019an eta %3,5ekoa 2020an. Pentsioen onuradunak: 783,65€ arteko igoera 2019an (%7) eta 830,60€ artekoa 2020an (%6). 40.000 pentsiodun ingururi buruz ari gaitezke hitz egiten, baldin eta DSBE-RGIaren hartzaile izateko baldintzak betetzen badituzte. Une honetan, DSBE-RGIaren hartzaile diren pentsiodunek 732 € kobratzen dituzte. Igoera horrek 51,65 € gehiago ekarriko die hilean 2019an eta 98,60 € gehiago die hilean 2020an.\nAzpiazu sailburuak 2019ko Aurrekontu Proiektua aurkeztu du Eusko Legebiltzarraren osoko bilkuran\nGobernuak gehienez 350.000€-ko diru-laguntza emango dio Elkargi, S.G.R.-ri (Gobernu Bilera 2018-12-03)\n‹ Aurrekoa 1 2 3 4 5 6 7 8 9 10 11 12 … 56 57 Hurrengoa ›


Kosta bada ere … UDAN GAUDE! - Sakana - Guaixe.eus\nKosta bada ere … UDAN GAUDE!\nIrati Pellejero 2018-07-06 08:14\nBadakigu Sakanako udak ez direla oso esanguratsuak, hala ere zenbait arropa behar ditugu, eta orain aukera ezin hobea dugu horiek erosteko, beherapenak hemen dira eta!\nEsan bezala uda irregularrak ditugu, hori dela eta arropa gutxirekin uda osoa egin dezakegu, baina badaude beste oinarrizko jantzi batzuk dendetan udaberrirako eta udazkenerako ekartzen dituztenak, baina sakandarrok orain ematen diegu erabilpena. Hona hemen oinarrizkotzat jotzen ditudan jantziak:\n- Amerikana. Uda denez, koloreduna bada, hobe: zuria, horia, pastel koloreko arrosa, berdea…\n- Jaka bakeroa: hau inoiz ez da modaz pasatzen eta itxura askotakoa izan daiteke, hain ospetsua den “oversize” edo motzak, soineko eta gonekin eramateko.\n- Praka zuriak, luzeak edo motzak; esaten da udan beltzaren erabilpen basikoa zurira pasatzen dela. Nik ez dut esaldi horretan gehiegi sinesten, gainera ez dute erraz ongi ematen. Baina oso politak dira, eta denarekin erraz konbinatzekoak.\n- Bainujantziak. Erabilpen bikoitza eman diete aurten, kamiseta edo uretarako gisa.\n- “Palazzo prakak”: erosoak eta freskoak dira, edozein momentutarako perfektuak.\n-Soinekoak. Aurten luzeak asko ikusiko ditugu. Oihal motak ez du garrantzi gehiegi, baina gehienek erdialdean egurrezko botoiak izango dituzte.\n-Kuinadun zapatak, espartzuzkoak. Kontu handiarekin erabili behar dira, euria egiten duen egunetan ekidin!\n-Espartzuzko poltsak. Ez bakarrik hondartzarako.


Merkatu-nekazaritza | Infogunea\nAverage: 2.8 (105 votes)\nMerkatu-nekazaritzan oinarritzen diren eskualdeak labore edo landare mota batzuetan espezializatzen dira.\nEuropako baserri gehienak tamaina ertaineko familia-enpresak dira. Inbertsio handia behar dute. Bizi-maila altua mantentzeko, nekazariak aldi baterako kontratatu behar izaten dituzte.\nKlima ozeanikoa dagoen Europako zatian, larreak behi-hazkuntzaren eraginpean ustiatzen dira. Behi-hazkuntza larre guztietan aurki daiteke, batez ere garai batean behi-ganadua zelaiak ongarriztatzeko erabiltzen zen lekuetan. Jabetza pribatuko lurrak dira, eta ustiapena zuzenekoa edo zeharkakoa izan daiteke. Nekazaritza-eskualdeetan, sarri, mahastiak eta baratzeak ere badira.\nBeste eskualde batzuetan ez da aldaketarik izan eta nekazaritza tradizionalarekin jarraitzen dute lanean: olibadietan, galsoroetan eta mahastietan.\nHiri inguruetan, hiri merkatuak hornitzera bideratutako barazkiak eta frutak dira produktu nagusiak.\nEstatu Batuetan edo Errusian, mota honetako nekazaritza esparru handietan lantzen da. Familia-enpresak dira eta ez dute langile asko behar, baina enpresen moduan kudeatzen dira.\nUzta merkaturatzeko produzitzen da eta ez etxean kontsumitzeko.\nIpar Amerikako nekazaritza estentsiboa da eta erabat mekanizatuta dago. Azalera handia hartzen du eta eremu bakoitzari egokitutako labore mota landatzen da: garia, artoa, kotoia, tabakoa. Lurraren produktibitatea ez da handia, baina nekazaritza mota hau merkea da, eskulan gutxirekin eta makineria askorekin egiten delako.\nJabetza pribatua da eta zuzeneko lanketa egiten da. Nekazaritzan iraultza berdeak eskatzen dituen aurrerapen mekaniko, tekniko eta zientifikoa erabiltzen dira. Aprobetxamendu izugarria lortzen dute, nahiz eta horretarako munduko inbertsio ekonomikorik handienak egin behar izaten dituzten.\nLabore bakarra lantzen da gehienetan.\nErrusian ere mekanizazio eta ustiapen handiko nekazaritza egiten dute. Han ere normalean labore bakarra lantzen dute, nahiz eta labore hori ez den beti bera, eskualde bakoitzaren ezaugarrien arabera aldatzen baita.


Uztarroze - Landarte\n50 lagun baino ez dira bizi han urte osoan zehar. Erronkaribarrean dago, eta ibarreko iparraldeen dagoena da, Zaraitzu ibarrean Lazako gainetik sartu aurretik azkena. Tradizio handikoa da Uztarroze abeltzaintzan eta basogintzan, eta Nafarroako Pirinioetako hirigune tradizional onenetako bat du.\nLandarte itzuli egin da\nAztarnak eta seinaleak arakatzeko unea da. Ulertzekoa zergatik osatzen duen herri horietako bakoitzak, antzeko-antzeko dinamikak partekatuta ere, mundu berezi eta errepikaezin bat. Ezagutzekoa haren oroimen kolektiboa osatzen duten historia txikiak eta haren oraina moldeatzen duten inguruabarrak…\nTabernan hainbeste bastoi ikusita aterkia eskuan paseatzen duten neskatoak. Kamioilariak leihotik gidatzen dituzten bizilagun insomniodunak. Desagertutako askak eta beren ibilgutik aterarazitako ibaiak. Eginkariak plazatxoan egiten dituzten txirrindulari inkontinenteak eta beren R 4L konpontzen jarraitzen duten laurogei urtetik gorako emakume mekanikariak. Neguan eguzkia ikusten ez duten etxeak eta esne-bidea ikusteko aukera ematen duten kriptak.\nKontakizunen eta konplizitateen bilbea ehuntzen hasi da.\nEskerrik asko harreragatik eta bidaia hau partekatzeko gogoagatik.


2021-12-20 - Urola Kostako Hitza : Urola Kostako Hitza\nEskualdeko ekoizleen lana ezagutarazi eta haien produktuekin egindako errezetak proposatuko ditu Erlo Telebistaren Urola Platerean saio berriak. Lehen atalean Sakona Etxalde Ekologikoko Aiora Etxeberria, Errezilgo Basabe baserriko Jose Antonio Labaka eta Urraki baserriko Xabier Uzkudun ekoizleek, Xabier Izagirre Elikaguneko sukaldariak eta Aitziber Aizpuru dietistak parte hartu dute. Ekoizleek produktuak non eta nola ekoizten dituzten azaldu dute, Izagirrek produktu horiekin errezeta bat egin bitartean.\nLau egunean 387 positibo zenbatu dituzte eskualdean\nZarautzen eta Azpeitian atzeman dituzte positibo gehien, 114 eta 74, hurrenez hurren, baina Zarauzko intzidentzia tasak ez du gorabeherarik izan —1.699,15ekoa da—, eta Azpeitikoa ia 300 puntu jaitsi da ostegunetik —2.385,02koa da—. Uneotan, 5.000 biztanletik gorako eskualdeko herrietan, Oriok du tasarik altuena: 2.641,88koa. Hego Euskal Herrian, berriz, 2.135 positibo zenbatu zituzten atzo, eta Araban, Bizkaian eta Gipuzkoan 105 lagun daude ZIUetan, duela astebete baino hamalau gehiago.\nJuan Ramon Alberdik hirugarren aldiz irabazi du Oihenart Aforismoen X. Lehiaketa\nJoan den ostiralean jaso zuen saria idazle azkoitiarrak, Donostian. Hirugarren aldiz irabazi du aforismo lehiaketa Alberdik.\nZilarrezko domina eskuratu du Sara Aranguren gimnasta azkoitiarrak Espainiako Txapelketan\nAparatuen mailako finalean lortu du bigarren postua Arangurenek Ipurua taldearekin. Iruñeko Navarra Arena pabilioian jokatu dute txapelketa.\nEuriteen ondorioz izandako kalteak konpontzen jarraitzen du Zestoako Udalak\nErlategi baserri bideko eta Endoiabiko lur jausiak joan zen astean garbitu zituen udalak, eta gaur hasi dira Urdanetabidean egin beharreko konponketekin. Lanak amaitu bitartean itxita egongo da Urdanetabide.\nElkarretaratzea egingo dute bihar Zumaian, larunbatean 45 urteko langilea hil zen enpresaren aurrean\nELA eta LAB sindikatuek deitu dute protestara, Lan istripu gehiagorik ez, prekarietatea hiltzailea lelopean. Egurkoren fabrika zaharrean izan zen lan istripua larunbat eguerdian, eta 45 urteko gizonezkoa hil zen teilatutik erorita.\nOlentzerori eta Mari Domingiri eskutitzak bidaltzeko zakuak jarri dituzte Azkoitian\nOstiralean, 10:30etik aurrera kalez kale ibiliko dira Olentzero eta Mari Domingi kamioi batetik herritarrak agurtzen, geldialdirik egin gabe. Udalak prest du ibilbidea.\nEkindarrek merkatariei zuzendutako aurkezpena egingo du etzi Azpeitian


Gizonentzako zorroa zorro luzea Gizonentzako gazteentzako moda Klasikoko gerrikoa posizioan 3 Litchi eredua Larruzko zorro bigun txartelaren kasua.\nKalitate handiko eta ingurumena errespetatzen duen PU larruarekin eginda dago. Litchi delikatuaren patroia leuna, transpiragarria da, ondo sentitzen da eta zapi heze batekin garbitu daiteke.\nGizonentzako zorro labur magnetikoa casual zorro horizontala\nKalitate handiko PU materialaz egina, ahalmen handiko diseinua eginda, argazkiak, banku-txartelak, billeteak, billeteak, aldaketa solteak eta abar jar ditzakezu, ezkutatutako kremaileraren sare ilunak kontrol garrantzitsuak eta abar jar ditzake, segurua eta fidagarria.\nGizon berriaren kargatzeko gizonezkoen joera bularreko bularreko poltsa sorbalda mezularia\nKalitate handiko eta modan dagoen nylonezko ehunaren zeharkako poltsa, nylonezko ehunaren materialak urarekiko, marradurarako eta malkoarekiko erresistentziaren ezaugarriak ditu.\nAurikularraren zulo anti-lapurretaren sorbalda poltsa kasuala kanpoko diagonal poltsa kasuala\nModan kalitate handiko eta ingurumena errespetatzen duten nylonezko ehuna, urarekiko, marradurekiko eta malkoekiko erresistentea. Edukiera handiko poltsa nagusia eta poltsa funtzional ugari ditu.\nEskuko ekipajea, distantzia laburreko bidaia-poltsa, fitness eramateko poltsa\nMundua ez da ikusteko, ibiltzeko baizik. Modan eta modan dagoen bidaia-poltsa kalitate handiko oihal iragazgaitza duen hauts hautsiz osatuta dago, higadura erresistentea, dentsitate handiko, transpiragarria eta erosoa. Edukiera handiko diseinuak elementu ugari gorde ditzake, hala nola, arropa pertsonala, ordenagailuak, telefono mugikorrak, aterkiak eta abar, eta aurrealdeko kremailera poltsak telefono mugikorrak, ordenagailu eramangarriak, gako-kateak eta bestelako elementuak gorde ditzake edozeinetan. denbora.\nPoltsa kosmetikoa kalitate handiko PU mate materiala da, ukitzeko erosoa eta iragazgaitza eta higadura erresistentziaren ondorioak dituena. Forma biribila, kontrastatutako kolore sendoak, koloretsuak, eguneroko kosmetikoak, ezpainetakoak, larruazala zaintzeko produktuak eta eskuilak edo bidaiatzerakoan beharrezkoak diren bestelako elementu txikiak. Kosmetika eta biltegiratze elementuak kokatzeko aproposa.\nDiseinu pertsonalizatua, kalitate handiko eta ingurumenarekiko errespetuzko materialen erabilerarekin, agerian uzten den belardi fina eta leuna, goi-amaierako tenperatura noblearena. Barruan konpartimentu anitz daude, egokiak diren eraztunak, lepokoak, ezpainetakoak, eskumuturrekoak, erlojuak eta abar gordetzeko. Elementuak ordenatzeko eta gordetzeko aukera ematen du.\nKalitate handiko materialak: Ordenagailu eramangarri poltsa honen kanpoaldea kalitate handiko Oxford zuntz iragazgaitzez egina dago, eta barrualdea belusezko kuxin handiko oihal biguna da.\nMugaz gaindiko salmenta beroa iragazgaitza PU motxila gizonentzako britainiar unibertsitateko kanpoko aisia motxila\nDiseinu polifazetikoa du, ordenagailu eramangarriko motxilak 15,6 hazbeteko azpiko ordenagailu eramangarriak, baita liburuak, arropak eta eguneroko beste hainbat gauza ere eraman ditzake.\nKoadernoaren poltsa gizon eta emakumeentzako maleta koadernoa forratutako poltsa\nZk. ywssd-002 Materiala Oxford oihala Azala irekitzeko metodoa Iragazgaitza, transpiragarria, higadurarekiko erresistentziarik gabeko shock Genero neutroa / gizonak eta emakumeak Aho hutsean biribila Eredua Poltsa eredua Estiloa Korear gogortasuna biguna Maleta forma Altxatzeko piezak Kuxin leuna Elementu ezagunak autoa suture Kolorea Estilo Simple-Ahoa-Grisa-Grisa, Sinplea-Biribila Aho-Arrosa, Sinplea-Biribilak-Urdina, estilo Sinplea-Biribilak Ahoa-Beltza Tamaina 1 ...\nErabilera anitzeko usb bidaiatzeko motxila sorbaldako ordenagailu eramangarria\nKonpartimentu funtzional anitzekoak, ordenagailu poltsa honek barneko poltsiko nagusi eta alboko poltsiko ugari ditu. Zure ordenagailu eramangarria, telefono mugikorra, iPad, giltza, zorroa, aglutinagarria, liburuak, arropak, botilak ... etengabe espazioa eskain diezaieke. Aurreko poltsikoan zure gauzak eduki ditzake sarbide errazak lortzeko.\nKremailera bikoitzeko gaitasun handiko enbrakoia kalitate handiko eta ingurumenarekiko erresistentzia handiko materialez egina dago. Iragazgaitza, hezetasunarentzat, itxura dotorea eta osoa, kolore anitzekoak, iraunkorrak, itxura ona, zapi heze batekin garbitu daitezke.


Gabonak Santikutz egoitzan\nGabonetako egitaraua abenduaren 22an hasi genuen Nagusilan elkarteak gonbidatutako txistorra gozoarekin. Oso giro polita izan zen eta txistorra dena jan genuen!\nBeste alde batetik, Gabon gaba goizean, urtero bezala Olentzeroren bisita izan genuen eta haurrak txistulariekin batera gabon kantak abestu zituzten. Egoiliarrek asko disfrutatu zuten bisitarekin. Ondoren, Legazpiko alkateak eta hainbat zinegotzi Gabon zoriontsuak desiatzera hurbildu ziren egoitzara eta hainbat opari ekarri zituzten egoiliarren artean banatzeko.\nGoiza topa eginez eta gabon kantak denok batera abestuz amaitu genuen.\nEskulan tailerrean gabon gaba eta gabon zaharra egunetan mahaia apaintzeko apaingarri dotoreak sortu dituzte. Gabon zahar egunean dotore dotore jantziko garenez emakumeentzako honako paparreko orratz politak egin ditugu egoitzako zelaian erorita zeuden zuhaitzetako pinaburuak erabiliz.\nAste honetan, abenduaren 26an Buztintegi erretiratuen elkarteko abesbatzaren emanaldia izan dugu eta abenduak 27an Zazpitan Aire akordeoi taldea eta musika eskolako dultzaineroen musika emanaldia. Bi saioak egoiliar eta senideen gustokoak izan dira eta data zehatz hauetan honako ekintzak antolatzea eskertu izan dute.\nBeste alde batetik, atzo bingo bereziko irabazleek egoitza ondoko kafetegi batean bi pertsonek meriendatzeko txartelak sari gisa jaso zuten. Oso pozik geratu ziren sariarekin.\nAste hau urtero eskaintze dugun 7.musikoterapia kontzertuarekin amaituko dugu eta entzutera etortzen diren guztiok aho zabalik geratuko gara gure egoiliarrak benetako artistak baitira! Anima zaitezte etortzera!


Uriburu kaleko meskita berria bihar zabalduko dute - Arrasate - Goiena.eus\nXabi Gorostidi 2017-03-23 17:54\nBihar goizean zabalduko dute meskita berria Uriburu kalean. Aurrekoa alokairuan zeukaten eta berria propietatean erosi dute, etorkizunerako inbertsio bezala.\nArrasate eta Debagoieneko musulmanen komunitatea gero eta handiagoa da. Aurretik zeukaten lokala gero txiki geratzen hasia zegoen, eta alokairuan zegoen. Beraz, errentako diruari probetxu handiagoa ateratzeko, Uriburu kalean dagoen lokala propietatean erosi dute. Hala azaldu ditu Khalid Akkoun Annur Musulmandarren komunitateko presidenteak, lokal berrira pasatzeko arrazoiak.\n120 erabiltzaile inguru\nHasiera batean Kabia Altzari denda zegoen eraikinaren atzetik aritu ziren, baina garestiegia zela ikusita aukera merkeago baten alde egin zuten. 60 bazkide ingururen artean erosi dute, baina erabiltzaileak askoz gehiago dira, 120 inguru.\nGehienak Marokokoak, Aljeriakoak, Mauritaniakoak eta Pakistanekoak dira, baina kalean saltzen aritzen diren senegaldarrak eta maliarrak ere gerturatzen dira. Otoitz egiteko lekua da meskita, baina beste erabilera batzuk ere baditu.\nAzken aste honetan lana izan dute lokalari azken ukituak ematen, eta besteak beste sonorizazio ekipamenduak jartzen aritu dira.\nMeskita berriaren alboan lokal bat dago eta etorkizunean hura erostea gustatuko litzaieke, besteak beste, emakume musulmanentzako txokoa egiteko.


Boxeo Eskularruak Muay Thai Kick Boxing Deluxe Silver - Buddha Fight Wear\nHasiera / Boxeo Eskularruak Muay Thai Kick Boxing Deluxe Silver\nBoxeo Eskularruak Muay Thai Kick Boxing Deluxe Silver\nMetal koloreko boxeo eskularruen bila zabiltza?\nDenboraldia aurkezten hasiko dugu Deluxe Deluxe Boxeo Eskularruak, GS-3 serieko silueta berriarekin Buddha, diru-balio paregabearekin. Harremanetarako beste kirol batzuen artean Boxing, Muay Thai eta Kick boxeo praktikatzeko bereziki diseinatuta dago.\nEskularruak Buddha Luxuzkoak merkatuan dauden eskularru onenetarikoak dira gaur egun, beren kalitatea, diseinua eta, batez ere, prezioa alderatuz.\nDeluxe da kalitate-preziorik onena\nEskularruak Buddha Luxuzkoak merkatuan dauden eskularru onenetarikoak dira gaur egun, beren kalitatea, diseinua eta, batez ere, prezioa alderatuz. Aukeratu zure Ounce gogokoena eta "eskularru bat bezala" egokituko zaizula bermatzen dizugu.


Zeruak txunditako arimak | Berria.eus\nGizartea Zeruak txunditako arimak\nZeruak txunditako arimak\nAstronomia behatoki berri bat abian jarri dute Izkiko parke naturalean. Zientzia lana eta dibulgazioa tartekatuko dituzte. Astronomiazaleek asteroideak eta exoplanetak ikertzeko era izango dute han\nLa Otra Mitad elkarteko kideek behatoki berria prestatzen jardun dute egunotan, eta hasi dituzte bertan behaketak. BERRIA\n2017-10-08 / Juanma Gallego\nHerri txikia da Korres (Araba), eta Izkiko parke naturalaren erdian dago. Normalean, mendiko bizikletan ibilaldi bat egin nahi dutenak eta hegaztiei behatzera doazenak artatu ohi ditu herriak; baina urbanitek osatzen duten fauna exogenoari lagun talde berri bat gehitu zaio orain. Aitortzen dutenez, oso izaera desberdinekoak dira, baina grina berbera dute.\nGaur hiru lagun bildu dira. Hirurak La Otra Mitad astronomiazaleen elkarteko kideak dira. Ohi bezala, leku horretatik kanpo mundua aztoratuta bizi da, gizakiaren tamainako txikikerietan murgilduta. Mendia eta ilargia lagun, ordea, Izkin lasaitasuna da nagusi, eta solasaldian berehala azaltzen dira unibertsoaren neurri irudikaezinak.\nOlentzero etorri eta ondorengo egunetan umeek erakutsi ohi duten ilusio berarekin, azken ukituak ematen ari dira Izkiko Astronomia Behatokian. Kableak, ordenagailuak eta argazki kamerak daude; eta, noski, teleskopioak. Joan den astean egin zuten inaugurazio ofiziala, baina jainkoak burugogorrak dira, eta zeru hodeitsua oparitu zieten. Moldatu ziren, baina. Astronomiari buruzko bi hitzaldi izan ziren, musika emanaldi bat, eta pintxo-potea ere egin zuten. Maketa baten bitartez, neurrira egindako eguzki sistema bat erakutsi zieten inauguraziora joan zirenei.\nDuela hamar urte inguru sortu zen La Otra Mitad elkartea, astronomiari buruzko zaletasuna partekatzeko. Gasteizko Udalarekin zientziari buruzko hitzaldiak ematen hasi ziren. Beste elkarte askotan bezala, izarretara begira jarri nahi zutenean, mendira eramaten zituzten ekipoak. «Beti ibiltzen ginen hemendik hara, nomadak bezala», gogoratu du Mikel Martinez astronomiazaleak. Hortaz, beste aurrerapauso bat egin behar zutela sumatu zuten, eta behatoki finko bat lortzeko erronkari ekin zioten. Esan eta egin. «Kontuz ibili deabruari eskatzen diozunarekin; zeren, zenbaitetan, eskatutakoa eman egiten baitizu», dio Julio Correderak, txantxetan. Prozesua oso azkar joan dela azaldu du. Duela bi urte bururatu zitzaien behatoki finkoa izateko aukera, baina aurtengo maiatzean egin zuten eskaera. Arraia-Maeztuko Udalarekin hitz egin zuten, eta Arabako Diputazioan proiektua aurkeztu zuten. Erakundeek finantzaketa eta azpiegitura ipini dituzte, eta zaleek, berriz, ekipo teknikoa eta behatokia kudeatzeko borondatea.\nBehatoki finko bat edukitzea ez da apeta kontua. Egia da ekipoak autoan sartu eta mendian muntatu eta desmuntatu behar ez izatea abantaila nabarmena dela; askoz erosoagoa, funtsean. Baina, batez ere, toki finko bat izateak benetako zientzia egiteko aukera emango diela azpimarratu dute astronomia zaleek.\n«Lurretik gertu igarotzen diren objektuei jarraipena egiteko aukera emango digu behatokiak», azaldu du Martinezek. «Laster Minor Planet Centerrek ematen duen nazioarteko behatzaile kreditazioa lortzea espero dugu. Erakunde horrek koordinatzen du, nazioartean, objektu horien inguruan astronomoek eskuratzen duten informazioa». Asteroideei gertutik behatzeko aukera izango dute, beraz. Ez da soilik zientzia kontua. Izan ere, teleskopio profesionalek ez dute aski denbora izaten Lurretik gertu igarotzen diren asteroide guztien atzetik ibiltzeko, baina mundu osoan barreiatutako astronomiazaleek, ordea, bai. Planeta guztiko auzolan hori premiazkoa izan daiteke zibilizazioa akabatzeko ahalmena duten asteroideak orpoz ipurdi jarraitzeko.\nBaina mundu berriak hobeto ezagutzeko parada ere izango dute, azpiegitura finko bat izateagatik. Diotenez, Eguzki Sistematik kanpo dauden planetak begi puntuan izango dituzte. «Bai, ondo entzun duzu, exoplanetak jarraitzeko aukera izango dugu », azpimarratu du Correderak. «1995ean topatu zuten lehen exoplaneta, baina, garai horretan, oso behatoki handiak behar ziren; diru mordoa ere beharrezkoa zen, gainera. Gaur egun, informatikari eta ekipo berriei esker, zaleok zeregin horretan parte hartzeko aukera dugu».\nMartinezek sakondu du azalpenean. «Izarretako argiaren kurben neurketa erabiltzen da. Izar baten aurretik planeta bat igarotzen denean, izar horren argian izaten den aldaketa txikia atzemateko gai gara orain. Igarotzearen parametroak jakinda, informazio asko atera daiteke: izarraren masa, distantzia, dentsitatea eta orbitaren iraupena. Behatoki profesionalek normalean ez dute denborarik halako izar bakoitzaren jarraipen osoa egiteko, eta hor azaltzen da zaleen egitekoa».\nJaime Fernandez lotu zaio solasaldiari. Halako ikerketatan zehaztasuna funtsezkoa dela azpimarratu du, eta, hori lortzeko, ezinbestekoa omen da behaketa leku jakin batetik egitea. Aurrean daukaten hurrengo erronka ere aipatu du. «Euskadiko lehen urruneko behatokia izatea lortu nahi dugu. Astronomiaren munduan, gero eta gehiago, gauzak era horretan egiten dira». Horman zintzilikatuta dagoen irudi bat seinalatu du. «Mikelek atera du argazki hau, baina etxetik mugitu gabe. Frantzian, 800 kilometrora dagoen urruneko behatoki baten bitartez atera du irudia».\nCorrederak gaineratu du etxetik lan egitea oso lagungarria dela behaketak egiteko. «Era horretan, ez diozu horrenbesteko denborarik kentzen familiari. Gu zaleak gara, eta hemen ematen dugun denbora familiari eta gainerako jardunei kendu behar diegu».\nHormako irudia ateratzeko, 18 ordu inguru eman zituen Martinezek. Soilik halako esposizio luzeekin atera dakizkioke zeru beltzari bere baitan gordetzen dituen sekretu guztiak. Eta asko dira. «Irudian ikusten duzun pilota hori Wolf-Rayet motako izar bat da», azaldu du zaleak. «Hidrogeno alfa eta oxigenoa isurtzen ditu. Masa gehiegirekin sortutako izarra da, eta material asko askatu behar du, ezinbestean. Etorkizunean eztanda egingo du».\nMartinezek azpimarratu du irudiaren alde estetikoa gustuko duela, baina, batez ere, atzean dagoen fisika dela beretzat erakargarriena. Nahi eta nahi ez, astronomia argazkilaritzara hurbiltzean, beti azalduko dira fisika eta unibertsoaren neurri irudika ezinak. «Argazkia tratatzen ari zarenean, erabiltzen duzun programa informatikoak irudian dauden izarrak zenbatzeko ahalmena du. Irudi bat hartu, eta bertan 30.000 edo 40.000 izar daudela esaten dizu programak. Tira, horrek guztiz txundituta uzten zaitu», azaldu du Correderak.\nIzarrek eragiten duten harridura hori dibulgatzea izango da, bestalde, behatoki berriaren beste oinarrietako bat. Hori egitea funtsezkotzat jo dute elkarteko kideek. «Gure gaurko gizarte honetan inoiz baino informazio gehiago dugu, baina, era berean, zeruaren ezagutza guztiz galdu dugu», esan du Correderak.\nZerura begiratzean, ordea, gizakiarengan aspaldi errotutako sentimendu bat azaleratzen dela gaineratu du Martinezek. «Sentimendu hori hor dago, azalean pixka bat marruskatu baino ez dago zeruarekiko aspaldiko lotura hori azaleratzeko». Orain gizakiak badaki goiko aldean dauden puntutxo horiek ez direla jainkoak, eta gauean orientatzeko ere ez dago horien beharrik. Baina udako gau batean hirietako argi kutsaduratik aldentzea eta ortzian marraztutako paisaia miresgarria ikustea galdu ezinezko ikuskizuna da.\nTeleskopioen bueltan eratutako lagun taldea\nAthleticek galdu egin du Leganesen aurka (1-0)\n8 eta 21 urte arteko zigor eskaerak presoen babes taldeetako 48entzat\nHezkuntzarako «zoru etikoaÂ»\n«Esentzialista da musulman guztien jarrerak soilik erlijioaren bidez azaltzeaÂ»\n«Esentzialista da musulman guztien jarrerak soilik erlijioaren bidez azaltzea»


Esperientzia zaharrak berreskuratuz aurrera nola egin\nEgilea Ander Makazaga|2021-01-26T16:01:24+02:0019 urtarrila, 2021|\nPandemia iristearekin batera, apenas hilabete etxean sartuta generamanean, piztu egin zen zinema-aretoen krisialdiari buruzko kezka. Lehenagotik ere bazegoen errotua eztabaida, baina online eta estreinaldi tradizionalen arteko elkarbizitzan zuzenean eragin du, mundu osoan lau haizetara zabaldu ostean, industria etetea lortu duen COVID-19 birusak. Iragarritako heriotza bati eusten dioten azken erromantikoen kronika idazkian jaso nuen nola zinema aretoek ateak itxi behar izan zituzten, ekoizleek errodajeak bertan behera utzi, eta kaosa nagusitu zen. Aurreikusita zeuden estreinaldiak atzeratu eta etorkizunean sortu zitezkeen pilaketak ekiditeko Internetera jo zuten banatzaileek, streaming zerbitzuetara. Ordutik, zinema industria sostengatu duen kate edo egitura tradizionala hondoa jotzear dago, eta desastre katastrofikoa, gertatuz gero, atzera bueltarik gabekoa izan daiteke. Etxetik ez irtetera ohitu garen honetan, Internetek bereganatu egin du merkatua, eta zinema kontsumitzeko bide berriari oraindik ere tradizionalak eutsi nahi badio, aretoek ezinbestean behar dute haien biziraupena bermatuko duen bide-orri bat argitu, streaming plataformen hegemoniak ito ez ditzan.\nEgoera honetan serio murgildu garenetik urtebete igarotzera doa, eta ez dirudi 2020ko martxoan azaldu zitzaigun panorama asko aldatu denik. Aretoak ireki zituzten udan, bai, baina batzuen zein besteen interes ekonomiko eta soziopolitikoak medio, bukaerarik aurreikusten ez zaion zurrunbiloak menderatu ditu. Pausu bat aurrera, bi atzera; pare bat eguneko ustezko berpiztea, hilabete luzeko adar-jotzea. ZINEAn irakurri berri dugu urte berria hastearekin batera, eta osasun krisiak eragindako neurri murriztaileen eta estreinaldi komertzialen faltaren eraginez, hainbat izan direla aldi baterako ixtea erabaki duten zinema areto komertzialak. Horien artean, Cinesa kateko EAEko aretoak izan dira, printzipioz, urtarrilaren 28ra arte jarduera etengo dutela iragarri dutenak. Yelmo Cines enpresak bide berbera jarraitu du, eta antzeko egoeran da Donostiako Antiguo Berri ere. Albiste tristea da, oso. EAEko haur eta familia askok ezin izango dituzte istorio berriak ezagutu, elkarrekin barre, negar, edota arratsalde pasa egin. Zinema familiarra eta komertziala dira Cinesaren eskaintza, eta horiek ikustera joango den ikus-entzule multzoa handia izango dela jakitun, diru-sarrerak barra-barra eskuratuko dituzten pelikulak programatzen dituzte bertan. Negozioari, baina, ateak ixtea dagokio orain, edukieraren murrizketak zein nazioarteko film handien estreinaldien gabeziak herritarrak etxean geratzera eraman baititu.\nNork sinistuko liguke orain dela zenbait urte, esango bagenu, mundua aldrebestuko duen pandemia batean, zailtasunekin baina duintasunez, bizirauten ari diren areto ia bakarrak autore zinema eskaintzen ari direnak izango liratekeela? Bai, hilzorian hamarkadak daramatzaten horiexek. Era batean edo bestean, duten aukera aprobetxatzea interesgarria litzateke, ohiko mahai-inguru, aurkezpen edota solasaldiez gain. Beraien zerbitzua birplanteatu eta herritarrak aretoetara gerturatzeko esperientzia erakargarri egin. Izan ere, aurrez aurreko eskaintza berrizteko saio asko egin dituzte kate komertzial boteretsuek, eta behin-behinean pertsiana jaitsi badute ere, filmen kalitatean baino, horiek ikusteko esperientziaren alde egin eta aurre hartu diete egitarau alternatiboa eskaintzen duten aretoei: catering eta taberna zerbitzuak, txikiparkak, 3D teknologia, eserleku oso erosoak, filmak birsortzen dituen munduan bete-betean murgiltzeko euri, haize, inpaktu, mugimendu, usain, laino edo argi efektu sentsorialak sortzeko gai den 4DX esperientzia… Pentsa zerekin lehiatu behar duten.\nAzken urte hauetan, aldiz, bada nabarmendu den joera berezi bat ere, neuri pertsonalki oso interesgarria iruditzen zaidana, eta harrera ona izaten ari dena zinemazaleen artean. Zuzeneko musikak lagundutako emanaldiena hain zuzen ere. Filmek pisuzko bi materia dituzte: batetik irudia, bestetik, soinua. Zinema profesionalizatu zenetik elkarturik jaso ditugu oihal zurian proiektatuta, baina hori ez da beti horrela izan. 1905 eta 1907 urte bitartean, apurka-apurka film labur asko ekoizteari ekin zieten zinegileek, eta denak programatu ahal izateko Europa eta AEBetako hiri handietako zonalde industrialetan ugarituz joan ziren aretoak. Nickelodeons garaia izenez ezagutuko dira urte horiek, nickel baten truke dozena bat lan ikustea ahalbidetzen zuten sortu berriak ziren oraindik ekoizpen-etxe izatera ere iristen ez ziren konpainiek, eta ordubeteko saioa eramangarri izateko zuzeneko musika konposaketek girotzen zituzten film mutu haiek. Piano aurrean eseri eta irudiak agertu ahala inprobisatzen zuen musikari bat zuten kontratatuta. Hura bai espektakulua! Gerora Hollywood egituratuko zuten Warner anaiek, Universal etxearen fundatzaile izango zen Carl Laemmlek edota Louis B. Mayerrek aretxo txiki horietan hasi zuten beraien ibilbidea.\nBada, mendea baino gehiago pasa da ordutik, eta nolabaiteko salbazioa iraganean dagoela esatera ausar naiteke. Zinemaren historiako film klasikoak berreskuratuz ari dira hainbat erakunde aretoetara jendea erakartzeko saiakerak egiten:\nFritz Langek zuzendutako Metropolis (1927) filma berpiztu zuten 2020ko urtarrilaren 3an Bilboko Campos Eliseos Antzokian. Madrilgo Café Kino elkartearekin lankidetzan, zinema espresionistak eman duen pelikula handienetako bat pantailaratu zuten Manuel Morales musikariak konposatutako zuzeneko musika elektronikoa bidelagun.\nBeste horrenbeste egin nahi izan zuten apirilean, baina koronabirusaren agerpenak bertan behera utzi zuen Sergei M. Eisenstein Battleship Potemkin (1925) maisulanaren emanaldia. Raisa taldearen eta Xisco Rojo gitarra jotzailearen rock psikodelikoko soinu banda zinema mutuko filma esanguratsuenaren proiekzioarekin elkartzea zuten aurreikusita.\n2017ko martxoaren 29an W.F. Murnauk zuzendutako Nosferatu (1922) lanarekin ere hala egin zuten.\nMartxoaren 5ean Donostian eta 6an Bilbon, Fritz Lang zinemagilearen 1931ko Frau im Mond mutua, Covid19aren pandemia tarteko, iazko ziklotik atzeratu eta aurten berreskuratuko dutena. Javier Perez de Azpeitia piano-joleak zuzenean girotuko du saioa, eta Ane Sarasola fisikariak hartuko du parte aurkezpenean eta solasaldian.\nRock instrumentala egiten duen Toundra musika talde madrildarrak Das Cabinet des Dr. Caligari (Robert Wiene, 1977) filmaren zuzeneko soinu banda eskaini ebhar zuen urtarrilaren 10ean Bilboko Arriaga Antzokian, baina Filomena denboraleak behartuta 2020ko azarora atzeratu dute.\nEta beharbada pixka bat bereziena, eta gauzatzen zailena: Alfred Hitchcock zinegile britainiarraren Vertigo (1958) pantaila handian eta zuzeneko musikarekin ikusteko aukera egon zen 2020ko otsailaren 20an, Bilboko Arriaga Antzokian.\nNabarituko zenuten Weimarko Errepublika garaian loratu zen espresionismo alemaniar mugimenduko filmak direnak gehienak. Kuriosoa da. Hala ere, hona nire galdera: posible izango litzateke Vertigo-ren eredua jarraituz zinema mutu garaikoak ez diren filmen zuzeneko interpretazioa eskaintzea, hau da, gaur egungo estreinaldiekin esperientzia berbera planteatzea?


Garaia Parke Teknologikoak argazki lehiaketa antolatu du — TUlankide MONDRAGON\nArgazki-lehiaketaren gaia GARAIA eraikinaren XV. urteurrena da, izen bereko teknologia-parkearen egoitza nagusia. Argazkiak eraikina osorik edo zati batean erakutsi beharko du. Lehiaketan 13 urtetik gorako edozein pertsonak parte hartu ahal izango du, argazkigintzako profesionalak edo zaleak, betiere lehiaketaren oinarriekin bat badatoz.\n4 lagunez osatutako epaimahai batek 300€-ko sari bakarra emango dio argazki-lehiaketako irabazleari.\nSari banaketa parkearen XV. urteurreneko ekitaldian egingo da, 2022ko ekainaren 13an.\nObrak Garaia Parke Teknologikoko Itxaropena Korridorean jarriko dira ikusgai eta herritar guztiek bisitatu ahal izango dituzte.\nLanak entregatzeko azken eguna 2022ko maiatzaren 30a izango da, 10:00etan.\nInformazio gehiago garaia@ptgaraia.eus helbidearen bitartez edo 943 03 88 46ra deituz.


Espetxetik bueltan senideek istripua izan zuten - Etxarri aranatz - Guaixe.eus\nGuaixe 2019-11-25 11:55\nIstripuaren ondorioak autoan. Argazkia: Etxerat.\nEuriagatik ibilgailuak errepideko bazter babesa jo zuen. Bi ezbehar horiekin senide eta lagunek aurten zortzi istripu izan dituzte. 30 urteetan 1.000 zauritu inguru eta 16 hildako eragin ditu dispertsioak senide eta lagunei egitera behartutako bidai luzeetan.\nEuskal presoen senideak biltzen dituen Etxerat elkarteak jakinarazi duenez, kartzeletara bisitan joaten ziren bi senidek auto istripua izan dute asteburuan. Etxarriarrak izan zuten istripuetako bat, aita eta bere 12 urteko semea. Etxerat-ek jakinarazi duenez, Villabonako espetxean (Asturias, 440 km) dagoen Olga Comes preso iruindarraren senideak dira istripua izan zutenak. Bisitatik bueltan zetozela, ezbeharra Altuben (Araba) izan zuten: beraien furgonetan kurba batean irten zen, bazter babesarekin talka egin zuen. Han bertan beste bi istripu egon ziren euritearen ondorioz.\nEtxeratetik jakinarazi dutenez, “gidatzen emandako orduek arriskua handitzen dute halako bidai luzeetan. Lanetik irten ondoren errepidean jarri ziren lau orduko bidaia egiteko, espetxe ondoan lo egin eta berriz kotxea hartu zuten hiru orduz etxera itzultzeko asmoz”. Elkarteko kideek gaztigatu dutenez, Olga Comesen senide eta lagunek izan duten hirugarren istripua da asteburukoa.\nEtxerat elkarteko kideek azaldu dutenez, “senideei ezarritako kondena eta dispertsioa mantentzea jasangaitza da eta egoera honekin amaitzea ezinbestekoa da. Senide eta lagunei ezarritako kondenari amaiera jartzea, dispertsioak eragindako hildakoen aitortza lortzea eta preso guztiak Euskal Herrira ekartzea premiazkoa da, asteburu honetan gertatutako istripuak bezalakoak inoiz gehiago gerta ez daitezen”. Aldi berean, hiriburuetan istripuak salatzeko kontzentrazioak deitu dituzte. Iruñean gaur izanen da, 20:00etan Gobernu Zibilaren parean.\n“Askatasunaz gabetzeko zigorrak gizarte eta familia errotze tokietatik urrun betetzea saihestuko duen espetxe politika berria beharrezkoa dela uste du Nafarroako Parlamentuak”. Horixe jaso du Nafarroako Parlamentuko Bozeramaileen Batzordeak gaur onartutako erakunde adierazpenak. Geroa Baik, EH Bilduk, Ahal Duguk eta I-Ek aurkeztu dute mozioa eta haiekin bat egin du PSNk.\nProposatutako adierazpenak beste bi puntu zituen, Navarra Sumaren eta sozialisten kontrako botoarekin aurrera egin ez dutenak. Aurrenak Nafarroako Parlamentuari eskatzen zion elkartasuna adieraztea Olga Comes presoa bisitatzera joandako eta istripua izandako senideei elkartasuna adieraztea, “baita sakabanaketa eta urruntze politikak pairatzen dituzten pertsona guztiei, gertukoak ikusteko ehunka kilometro egitera behartuta daudenak”. Atzenak, berriz, Parlamentuari eskatzen zion Nafarroako Gobernuak beharrezko kudeaketak egin zitzala herrialdean errotuta dauden pertsona presoak Iruñeko kartzelan egon daitezela.\nSakanako senideek kartzeletara joan-etorritan aurten izandako bigarren istripua izan da asteburukoa. Aurrena otsailaren 3an izan zuten Luis Mariñelarena Gartziandia Galiziako Curtis espetxera (650 km) bisitatzera joaten ziren bere lagunek. Etxarriarren autoak irrist egitean, beste auto bat jo zuen lehenik, ondoren bide bazterreko babes hesia jo zuen.\nGuaixe 2019 ots 04 Etxarri Aranatz